text:
Ingi Samuelsen
05.09.2017 - 07:34
Mentan > Mentan > Stevnur & festivalar
Bygdasligasta danin í kongaríkinum fer í ár at luttaka á Heystfagnaðinum á Eiði dagarnar 14. og 15. oktober.
Frank Erichsen, sum er kendur undir navninum ’Bonderøven’, hevur hittað í donskum og føroyskum sjónvarpi seinastu tíggju árini við sendingini ’Bonderøven’. Sendingin snýr seg í stuttum um lívið á garði hansara, Kastanjugarðinum, har hann, konan og børnini búleikast.
Arbeiðsbólkurin á Heystfagnaðinum setti seg í samband við Frank Erichsen fyri einum góðum ári síðani, og hevur hetta nú givið úrslit.
Frank kemur til at luttaka leygardagin 14. oktober, við fletting og ymiskum øðrum, somuleiðis kemur hann at hava ein fyrilestur sunnudagin 15. oktober.
Heystfagnaðarbólkurin sigur í viðmerking:
- Vit eru ótrúliga glað fyri at vit hava fingið Frank at luttaka í ár, hetta fer heilt víst at seta ein serligan dám á tiltakið.
Heystfagnaður hevur verið á Eiði seinastu fýra árini, og er tiltakið blivið eitt av stóru tiltøkunum í Føroyum. Talan er í stuttum um eitt tiltak, sum fagnar heystinum við tiltøkum sum hoyra heystinum til.


c: text/html

text:
Tróndur Arge 08.08.2018 (22:37)
FSF Varpið: 16 mál í 17. umfari
Tilsamans 16 mál vórðu skoraði í teimum fimm dystunum í 17. umfari í Betri Deildini hjá monnum, sum bleiv spælt síðsta vikuskifti.
Síggja málini við at trýsta á pílin á myndini
Farna vikuskiftið varð 17. umfar í fremstu deildini hjá monnum á skránni. Fýra dystir vórðu spældir sunnudagin, meðan fimti dysturin bleiv avgreiddur mánadagin. Og við hvør sínum sigri, styrktu oddaliðini um sína støðu í Betri Deildini hjá monnum.
Í FSF Varpinum niðanfyri ber til at síggja øll 16 málini, sum vórðu skoraði í 17. umfari.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her

robotstxt: allowed

filter: keep


text:
Kundatænastan longri opið20-02-2013
Frá og við í dag mikudag 20. februar svarar Kundatænastan telefon og telduposti inntil kl. 17.30 á kvøldi
Skilagott at keypa ferðaseðilin við MasterCard13-02-2013
Keypir tú ferðina til útlandið umvegis netið, er vert at minnast til, at tá ein ferð er keypt við einum altjóða gjaldskorti sum MasterCard, ert tú betri tryggjaður um flogfelagið fer á húsagang. Tískil er skilagott at bíleggja ferðina á netinum við einum MasterCard.
Eik afturrindar eina milliard krónur07-02-2013
Eik Banki hevur í dag afturrindað 1 milliard krónur fyri lán við statsveðhaldi. Tískil hevur Eik Banki afturrindað alla ta statsveðhildnu skuldina hjá bankanum, sum í oktober 2010 var 6 milliardir krónur.
Eik stuðlar verkætlan hjá ÍSF07-02-2013
ÍSF og Eik Banki hava undirskrivað stuðulssáttmála í sambandi við Granskingarverkætlanina “Svim ella spæl teg til betri heilsu”
Eik lækkar rentuna06-02-2013
Rentan á sethúsalánum við 1. veðrætti lækkar 0,25 prosentstig


text:
Boðtænastan
Við Boðtænastuni kanst tú fáa sms-boð ella teldubræv við upplýsing um saldu og seinastu bókingunum - eftir egnum ynski. T.d. tá løn er komin á tína kontu, saldan fer niður um eina ávísa upphædd, flyting ikki framd, ella tú bara vilt fáa upplýst salduna á kontuni fyri vikuskiftið.
Boðtænastan kann nýtast til allar kontur í Suðuroyar Sparikassa – bæði innláns- og útlánskontur.
Tú kanst stovna Boðtænastu í Netbankanum, ella við at seta teg í samband við Suðuroyar Sparikassa.
Við Boðtænastuni kanst tú fáa boð um
- Saldu á kontuni - tú ásetur sjálv/-ur hvønn dag í vikuni tú ynskir at fáa sms-boð.
- Tá saldan fer upp um eina ávísa upphædd - tú ásetur sjálv/-ur hvat upphæddin skal vera.
- Tá saldan fer niður um eina ávísa upphædd - tú ásetur sjálv/-ur hvat upphæddin skal vera.
- Tá útgjald av kontuni er størri enn eina ávísa upphædd - tú ásetur sjálv/-ur hvat upphæddin skal vera.
- Tá inngjald á kontuni er størri enn eina ávísa upphædd - tú ásetur sjálv/-ur hvat upphæddin skal vera.
- Gjalding ikki framd.
- Tú hevur móttikið eitt bræv í Skjalagoymsluni í Netbankanum.
Áset t.d. upphæddina eitt sindur lægri enn vanligu nettulønina og tú fært beinleiðis sms-boð, tá lønin ella pensjónin kemur inn á tína kontu.
Boðtænastan er ókeypis at stovna. Kostnaðurin fyri hvørt sms-boð er kr. 0,50, meðan teldubræv er ókeypis.


text:
Føroyar skulu hava trý sterk sjúkrahús
Øll trý sjúkrahúsini eiga sítt natúrliga og avgerandi pláss í samfelagnum, og tað skapar bert ótryggleika og misnøgd at tosa um niðurlagingar og niðurleggingar.
Nú verður enn einaferð róð fram undir, at tey trý sjúkrahúsini í landinum skulu hava eina felags leiðslu – helst í høvuðsstaðnum, sum kann stýra út í krókarnar á teimum smærru sjúkrahúsunum.
Hesi sjónarmið verða javnan førd fram, og nýggjasti sangarin í hesum kóri er sjálvur løgmaður.
Í løtuni tryggjar ein lóg, at vit skulu hava trý sjúkrahús í Føroyum, og tíbetur er tað so.
Í Norðoyggjum hevur sjúkrahús verið í meira enn eina øld. Fyrsta sjúkrahúsið var bygt í Klaksvík í 1898, eftir at norðoyingar høvdu havt læknahús á leiðini í sløk 30 ár frammanundan. Fólk í Norðoyggjum og í norðara og eystara parti av Eysturoynni tóku lógvatak saman um at savna pengar til byggingina, og tá ið sjúkrahúsið fór í gongd á sumri í 1898, vóru allar rokningarnar longu goldnar, og peningur var tøkur at keypa tilfar og mat, ið skuldi nýtast á sjúkrahúsinum.
Tað er sjálvandi nógv hent – bæði á sjúkrahúsøkinum og í samfelagnum – síðani 1898, men framvegis er sjúkrahús í Klaksvík, sum er partur av tilbúgvingini hjá øllum samfelagnum og hevur alstóran týdning fyri lokaløkið og landið.
Grundarlagið er styrkt
Klaksvíkar Sjúkrahús er eitt sera væl virkandi sjúkrahús, sum fær góð skoðsmál frá sjúklingum og teirra avvarðandi. Klaksvíkar Sjúkrahús hevur dugnaliga leiðslu og starvsfólk, sum hava megnað at gagnnýtt styrkirnar og fleksibilitetin, sum eitt lítið sjúkrahús hevur fram um størri sjúkrahús.
Klaksvíkar sjúkrahús hevur bæði tikið sær av vanligum skaðum og sjúkum og hevur eisini bygt upp týðandi serøki. Nøgdsemiskanning hevur givið sjúkrahúsinum tummilfingurin upp, tí fólk hava verið nøgd við viðgerð og viðferð á sjúkrahúsinum.
Síðani Norðoyatunnilin kom er virksemið á Klaksvíkar Sjúkrahúsi vaksið, og fólk úr øllum landinum brúka nú sjúkrahúsið. Fasta sambandið hevur ikki tikið grundarlagið undan Klaksvíkar Sjúkrahúsi, men hevur í staðin styrkt grundarlagið og hevur staðfest týdningin, sum sjúkrahúsið hevur fyri føroyska heilsuverkið og samfelagið.
Tí tykist tað næstan óveruligt, at løgmaður og onnur skilafólk nú aftur eru farin at rópa hart um at sentralisera sjúkrahúsverkið – sjálvandi undir skálkaskjóli av felags leiðslu og størri samskipan av teimum trimum sjúkrahúsunum. Trupulleikin í føroyska sjúkrahúsverkinum er ikki á Tvøroyri ella í Klaksvík, og tað er at hótta vælvirkandi og týdningarmiklan part av føroyska heilsuverkinum at tosa um at niðurlaga tey smáu sjúkrahúsinum.
Trý sterk sjúkrahús
Seinastu mongu árini eru stórar útbyggingar gjørdar á Landssjúkrahúsinum, og tað hevur verið neyðugt. Útbyggingar halda fram, so at vit kunnu fáa eitt enn betri sjúkrahús í høvuðsstaðnum.
Men tað forðar ikki fyri, at vit skulu hava tvey smærri sjúkrahús kring landið. Sjúkrahúsini eiga ikki at verða sett upp ímóti hvørjum øðrum. Og tað er fullkomiliga skeivt at halda, at fyri at Landssjúkrahúsið skal fáa tað betur, eigur virksemi á Klaksvíkar Sjúkrahúsi at minka ella beinast burtur.
Tað tænir ongum endamáli og fer bara at koma aftur um brekku, um smærru sjúkrahúsini skulu líða undir, at Landssjúkrahúsið skal hava betur umstøður. Eru trupulleikar í heilsuverkinum, farið so eftir veruligu trupulleikunum og latið verða við at leggja fót fyri væl týdningarmiklar partar av
heilsuverkinum úti um landið. Øll trý sjúkrahúsini eiga sítt natúrliga og avgerandi pláss í samfelagnum, og tað skapar bert ótryggleika og misnøgd at tosa um niðurlagingar og niðurleggingar.
Og sokallaðir landspolitikkarar í meginøkinum áttu at havt dirvi til at fyrihildið seg til veruligu trupulleikarnar í samfelagnum – og í heilsuverkinum – heldur enn at billa fólki inn, at fáa teir bara spakan undir smáu sjúkrahúsini og flyta alt til Havnar, so verður alt gott.
Virkið heldur fyri, at vit hava trý góð og sterk sjúkrahús í landinum, sum veita góða tænastu til borgararnar í meginøkinum og úti í lokaløkjunum.
Jógvan Skorheim,
borgarstjóri í Klaksvíkar kommunu


text:
Enn eru pláss eftir á stóru Norðurlendsku Ráðstevnuni, “Barnsins besta: retorikkur ella veruleiki?” sum norðurlendski felagsskapurin Nordisk Forening mot barnemishandling og omsorgssvigt, NFBO, skipar fyri í Norðurlandahúsinum í døgunum 19. til 22. august. Mánadagin 13. august kl 12 er seinasta freist at melda til.
Ráðstevnan vendir sær til øll, sum á ein ella annan hátt eru um, ella arbeiða við
børnum og ungum, og teirra viðurskifti. Fyrilestrarnir eru á skandinaviskum og
enskum og sunnudagin 19. august fer Kari Killén, sum av nógvum verður mett sum ein tann mætasta innan økið í Norðanlondum, at hava ein fyrilestur um tørvin av at hava eina tillagaða heildartilgongd til umsorganarsvíki og ágangi.
Mánamorgunin setur Løgmaður ráðstevnuna, saman við Cecilie Kjellgren, forkvinna í NFBO og Kari Killén, sum eisini er ein av stovnarunum av NFBO. Mikudagin tekur landsstýriskvinnan í Almannamálum, Eyðgunn Samuelsen samanum ráðstevnuna og kunngjørt verður, hvar komandi ráðstevnan í 2020 verður hildin. Ráðstevnan skapar møguleika fyri at fáa innlit í nýggjastu granskingina og vitanina innan økið, umframt at møguligt verður hja ráðstevnuluttakarunum at samskifta um teirra royndir og vitan og skapa sambond tvørtur um landa- og fakmørk.
Fyriskipararnir siga, at tey hava lagt ráðstevnuna soleiðis til rættis, at góðar
umstøður verða til hetta, umframt at ein ráðstevnudøgurði verður mánakvøldið á Hotel Føroyum. Eisini eru fyriskipararnir takksom fyri, at Tórshavnar Kommuna hevur bjóðað øllum ráðstevnuluttakarunum til eina móttøku í Norðurlandahúsinum týsdagin.
Kostnaður fyri alla ráðstevnuna er 3.500,- fyri limir í NFBO (3.700,- fyri tey, ið ikki eru limir) og 1.500,- fyri lesandi.
Nærri um skrá og tilmelding sæst her.


text:
Ingi Samuelsen
18.05.2017 - 14:29
Ítróttur > Ítróttur > Kappróður
- Eg geri tað fyri at vinna. Tað er tí eg brúki so nógva tíð upp á hetta.
Soleiðis sigur føroyski rógvarin, Sverri Nielsen, sum nú knappliga er vorðin stóra vónin um danskt gull til komandi olympisku leikirnar í Japan um trý ár.
Eftir at hann í eini test hjá Team Danmark slóð øll met í kropsligari orkuframleiðslu, er 23 ára gamli vágamaðurin vorðin áhugaverdur hjá donskum miðlum. ”Watt-monstrið” verður hann nú kallaður.
Les eisini: Sverri Nielsen bergtekur danir: 537 watt í seks minuttir
TV2 hevur í dag lagt gjørt eitt innslag við føroyska rógvifenomeninum, sum nú er vorðin OL-favorittur í bátaslagnum singlesculler.
Sjálvur sigur Sverri, at hann enn vantar eitt sindur av venjing í bátinum áðrenn hann vil gerast til OL-favorittur.
Venjarin hjá danska rógvilandsliðnum, Brian Richardson, er ikki í iva um, at Sverri kann koma langt við sínari rógving.
- Hann kemur at berjast millum tey bestu, og eitt OL-heiðursmerki er ikki langt av leið, sigur hann í innslagnum hjá TV2, sum sæst her.


text:
Mentamálaráðið lýsir við hesum møguleikan at søkja um stuðul til yrkisleiklist fyri 2019.
Umsóknarblað og vegleiðing eru at finna á heimasíðu Mentamálaráðsins: www.mmr.fo undir ”Oyðubløð” ella kunnu fáast við at venda sær til Mentamálaráðið.
Freistin at søkja um stuðul er 15. november 2018.
Viðvíkjandi treytum og møguleikum fyri stuðli verður víst til løgtingslóg nr. 68 frá 2. mai 2003 um Tjóðpall Føroya og stuðul til leiklist v.m. og kunngerð nr. 18 frá 19. apríl 2004 um stuðul til leiklist v.m.
Umsóknir skulu sendast til: Mentamálaráðið Postrúm 3279 110 Tórshavnella um teldupost til mmr(at)mmr.fo.
GG! Stuðul verður latin treytað av, at játtan verður tøk til endamálið á løgtingsfíggjarlógini fyri 2019.
Játtanin í 2018 var 650.000 kr.
Um tú veitst okkurt, sum VP ikki veit - skriva so til vp@vp.fo


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Forsíðarss
Fyri at fyribyrgja vindskaðar, nú veturin stendur fyri durum,
heitir brunaumsjónarmaðurin á borgararnar um
at tryggja leysar lutir, sum eru uttandura, og at taka leysar lutir inn,
so teir ikki fúka í vindinum og gera skaða.
04. Okt 2018
Konfirmantar í Vestmanna kirkju sunnudagin 14.10.2018
Konfirmantar í Vestmanna kirkju á heysti 2018, 14.10.18. Páll Haldansen, Hornavegur 4, Vestmanna. Dagurin verður hildin á Fjørðukrónni frá kl. 16.00. Lilja Ingdorsdóttir, Fjalsvegur 10, Vestmanna. Opið hús frá kl. 17.00. Hanus Haldansen, Fjalsvegur 30, Vestmanna. Opið hús frá kl. 15.00.
04. Okt 2018
Húsavørður (farloyvisstarv) til VEKS
Húsavørður (farloyvisstarv) til VEKS Søkt verður eftir húsavørðiat seta í farloyvisstarv skjótast gjørligt og fram til 31.10.2019. Talan er um starvsbrøk á 1,0 Førleikakrøv · Handverksútbúgving er ein fyrimunur, tó ikki ein treyt. ·
26. Sep 2018
Norðstreymoyar Dansifelag byrjar dansiveturin aftur
Norðstreymoyar Dansifelag byrjar dansiveturin aftur Fyrsta dansikvøld hjá okkum verður sum vanligt seinasta vikuskifti í september, í ár leygarkvøldið 29. september. Farið verður upp á gólv kl. 21.30. Kaffi, te, og øl fæst til keyps. Seinni um kvøldið verður ein biti til matna. Kostnaður er
19. Sep 2018
Fyribyrgjandi venjingar 2018/2019
Venjingarnar á Grønanesi byrja aftur fríggjadagin 5. oktobur 2018, og verða týsdag og fríggjadag frá 14.30 til 15.30.
18. Sep 2018
Størv í VEKS
Størv í VEKS Søkt verður eftir heilsuhjálparum, heilsurøktarum og sjúkrarøktarfrøðingi Til Røktarheimið á Mørkini í Streymnesi: · Heilsuhjápara við brøki 0,8 · Sjúkrarøktarfrøðingi við brøki 0,7 ·
17. Sep 2018
Vestmannadagar 2018 - skráin mánadagin 17. sept.
Í dag byrja Vestmannadagarnir 2018, og vit gleða okkum at bjóða tykkum vælkomin til alskyns tiltøk, sum vera gjøgnum vikuna. Á skránni í dag eru hesi tiltøk: Kl. 13.00 -
13. Sep 2018
Vestmannadagar 2018 - broytingar í skránni
Nakrar broytingar eru gjørdar í skránni til Vestmannadagarnar 2018: Fyrilesturin, sum SEV fer at hava um pumpuskipan í Vestmannaøkinum, týskvøldið 18. sept. kl. 19.00 er fluttur niðan í kantinuna í Heilsumiðstøðini. Av tí sama er listaframsýningin í hølunum stongd hetta kvøldið.
12. Sep 2018
Vestmannadagar 2018 - kapping í leirdúgvuskjóting
Leygardagin 22. september kl. 12.00 verður skipað fyri kapping í leirdúgvuskjóting á skjótivøllinum úti á Berg.Kappingin er treytað av nóg stórari tilmelding. Skotið verður í trimum bólkum: óvandir skjúttar, vandir skjúttar og børn 12 ár og eldri. Aftaná er grilling á skránni. Tilmelding
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Vit eru
Saman við megd megna vit
MEGD er eitt meginfelag fyri 24 limafeløg, ið tilsamans hava umleið 4000 limir.
Meginfelagið verður stjórnað av eini starvsnevnd, ið telur 5 limir. Nevndin hevur regluliga fund eina ferð um mánaðin og annars eftir tørvi.
Starvsnevndin hevur ábyrgd av rakstri felagsins.
Missión
MEGD arbeiðir brekpolitiskt innan øll samfelagsviðurskifti fyri, at í Føroyum skal vera gott hjá fólki, ið bera brek at búgva, og harvið virkar MEGD fyri áhugamálum teirra, ið bera brek og limafeløgum teirra.
Visjón
MEGD arbeiðir við støði í ST sáttmálanum um rættindi teirra, ið bera brek fyri, at øll skulu hava javnrættindi í einum inkluderandi samfelag.


text:
Fjúrtan nýggir Bachelorar frá Søgu- og samfelagsdeildini
Tann 3. juli 2009 fingu níggju Bachelor prógv í stjórnmálafrøði, og ein Bachelor í søgu, og tann 17. september 2009 fingu onnur fýra Bachelor prógv í stjórnmálafrøði.
Sí nøvn á próvtakarum og heiti á bacheloruppgávum her
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Vísindalig grein um orðfeingið hjá føroyskum børnum
Grein eftir Sissal Mariu Rasmussen í tíðarritinum First Language
Greinin eitur “Faroese children’s early vocabulary acquisition: A Faroese adaptation of the MacArthur–Bates Communicative Development Inventories”. Í greinini viðger Sissal máltøku, t.e. hvussu børn ogna sær mál.
Úrslitini í greinini byggja á innsavning av dátum frá 1135 føroyskum børnum í aldrinum 8-36 mánaðir, og tey vísa m.a., at tað er serlig ferð er á máltøkuni, tá børnini eru millum 1-2 ár, at tað er munur á máltøkuni hjá dreingjum og gentum, og at føroysk børn brúka lutfalsliga fleiri barnslig orð enn børn í øðrum londum.
Sissal er ph.d.-studentur á Føroyamálsdeildini, og greinin er partur av endaliga arbeiðinum við ph.d.-ritgerð hennara. Ein partur av ph.d.-verkætlanini snýr seg um at menna eina føroyska útgávu av teimum sonevndu CDI-foreldrafrágreiðingunum (MacArthur-Bates Communicative Development Inventories).
Slíkar CDI-frágreiðingar gera tað møguligt at lýsa málmenningina hjá børnum, og tær verða í dag brúktar í umleið 60 londum. Gransking vísir, at týðiligt samband er millum málmenningina hjá børnum, t.d. orðanøgd og málfatan, og hvussu væl børnini seinni duga at lesa.
Samandráttur av greinini sæst HER
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Ein av trúgvu vinunum hjá Summar Festivalinum verður við aftur í ár
Hann hevur eina ta bestu rockrøddina í Føroyum og dugir framúr væl at framføra – líkamikið um tað er til stórar festivalar ella smáar konsertir.
Jens Marni Hansen, sum Bon Jovi í fjør sendi boð eftir til konsert í Danmark, telist millum teir royndu tónleikararnar á føroyska tónleikapallinum. Hann hevur spælt í fleiri ymiskum bólkum og hevur eisini ført seg fram sum solistur – bæði á útgávum og á palli.
Jens Marni er ein av trúgvu vinunum hjá Summar Festivalinum og hevur framført fleiri ferðir áður á festivalinum. Hansara framførslur hava altíð verið framúr góðar, og tað er hugaligt hjá Summar Festivalinum at bjóða Jens Marna væl komnan á Summar Festivalin 2014, sum verður hildin í døgunum frá 7. til 9. august.
Fyrireikararnir siga, at forsølan gongur sera væl, og at roknað verður við sera stórar áhoyrarafjøld á ársins festivali. Á midnátt í kvøld hækkar prísurin á vikuskiftispassum.


text:
Orð og lag: Ókendur
Týtt úr svenskum: Victor Danielsen
Upprunaheiti: När jag flyttar till himlen
1. Onkur ferðaðist víða um lond og um hav,
onkur stillur sat í síni bygd;
men mær leingist til staðin, ið Jesus mær gav,
har at búgva í gleði og trygd.
Niðurlag: Tá eg flyti til Himmals, á gullgøtur har,
hvør ein undurfull ferð verður tað!
Og eg tilgjørdur nú
bíði eftir, at tú
tekur barnið títt heim í tín stað.
2. Onkur sæð hevur mangt, sum á foldum er stórt –
tó, hvør tómt og hvør innihaldsleyst!
Men tá Harrin meg heim til sín sjálvs hevur ført,
skal eg skoða alt vakrast og best.
3. Eg skal hitta profetar og stórar gudsmenn,
hvørja læra mín leiðbeining var;
tó, mær bíðar eitt størri og dýrari enn:
Eg skal síggja mín Frelsara har!
4. Mangan stríðið var nógv, tá ein skuldi á ferð,
við at búgva og gera seg til;
men tá ferð mín á skýnum við Jesusi er,
ongan lut taka við mær eg vil.
5. Nei – her lærdi og hoyrdi eg um hann; men tá
onga Bíbliu meir nýti eg
og ei songbók, eg andlit til andlit skal sjá
teg, mín Harri, og tilbiðja teg!
6. Her farvæl mongum vininum siga vit, og
døpur var hvør ein skilnaðarstund;
men nú Harrin skjótt senda skal børnunum boð
til hin æviga fagnaðarfund.


text:
Vilmund Jacobsen 10.06.2018 (17:29)
Breyt nakkageislar á trampolin
Hvørt ár enda fleiri túsund børn í Danmark á landsins skaðastovum av skaðum, tey fáa á trampolinum.
Hetta er eisini orsøkin til, at Kim Hansen, sum er úr Nårup á Vesturfjóni, ikki orkar fyri trampolinum. Hann heldur, at trampolinir eru rótin til alt ilt, sum hann málber seg.
Og ikki er tað løgið, at pápin at einum 15 ára gomlum dreingi heldur slíkt um trampolinir, tí leygardagin í seinastu viku vísti tað seg eisini, at hann kom at standa andlit til andlits við beiska veruleikan.
15 ára gamli sonur hansara, Andreas Snepryd, breyt nevniliga tveir nakkageislar á einari trampolin í Glamsbjerg, og hetta hevur ført til, at drongurin nú er lammaður heilt úr økslini og niður í tærnar.
- Sonur mín hevur hoppað á trampolin í nógv ár og hevur gjørt loftlop óteljandi ferðir. Men, akkurát hesaferð gekk tað galið. Tað snýr seg um bara einaferð at lenda skeivt, sigur pápin.
Í løtuni er sonur hansara innlagdur á sjúkrahús í Skejby, og komandi tíðin fer at vísa, hvønn førleika hann hevur ella kemur at hava eftir vanlukkuna.
- Hevði hann bara komið upp aftur at gingið og kundi livað eina vanliga tilveru - ja, so hevði eg verið fegin. Hann er ein glaður drongur, og fyri vanlukkuna var hann ein ógvuliga aktivur drongur.
Pápin sigur tað vera sera hart knappliga at síggja sín egna son liggja soleiðis, men stuðulin tey hava fingið frá vinum hevur hjálpt teimum í truplu tíðini síðan vanlukkuna.
Yvirlæknin, Jens Lauritsen, sigur, at tað er undantakið at síggja so álvarsligar vanlukkur standast av einari trampolin, men hann leggur dent á, hvussu týdningarmikið tað er at ansa væl eftir sær.
Tað er jv.dk, sum ber hesi tíðindi í dag.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ásleyg Súnadóttir, nýggjársprofilurin
Navn:
Ásleyg Súnadóttir
Aldur: 16 ár
Skúli: Nám X
Bústaður: Argir
Hvat lívsstarv ynskir tú tær?
- Eg havi altíð droymt um journalist, men nú hugsi eg eisini
um at verða fysioterapeut.
Hvat hevði tú gjørt, um tú vanst eina millión?
-eg hevði nokk bjóðað vinunum í eitt rimmar ball við fríðari barr, haha…
Hvat kann fáa øði í teg dagliga?
-ringt lag og vánalig tænasta
Hvat fær teg at gleðast dagliga?
- vinarlig fólk og sól, sjálvt um tað er sjálvdan.
Hvør er besta løtan í lívi tínum?
- tá mamma føddi meg.. og sjálvandi eisini, tá vit, gentur 17 ár, blivu
greipuvinnarar í fjør við Kyndli, haha ;).
Um tú ikki búði í Føroyum, hvar hevði tú so búð?
- mær dámar væl sól, so nokk onkrastaðni í Spania ella har suðuri.
Hvør er ringasta løtan í lívi tínum?
-tá abbi mín doyð
Hvønn kendan persón kundi tú hugsað tær at hitt?
- mær dámar seeera væl Chad Micheal Murray, so tað hevði dámað mær
væl at sæð hann - muums!
Hvør er tín sterkasta síða?
- eg haldi sjálv, at eg dugi væl at tosa, og um eg eri í góðum lag, dugi
eg væl at fáa fólk at smíla og hugsa positivt.
Hvør er tín veikasta síða?
- eg eri rættiliga illsint, so :(
Hvat gjørdi tú í summar?
- eg var nógv saman við vinum, og so var eg í Danmark við familjuni.
Hevur tú nakað frítíðarítriv?
- ja, eg spæli handbólt og fótbólt, tað havi eg gjørt alt mítt lív.
Hvítt ella svart?
-Hvítt.
Hvussu nógvar bróstvortur hevur tú?
- eg havi tíðanverri bara tvær :(
Hvat slag av undirbuksum dámar tær best?
- eg elski Bjørn Borg
Hvat fyri stødd í skóm brúkar tú?
-eg veit ikki um tað er flóvisligt ella ei, men eg brúki nummar 40.
Heldur tú, at tú sjálv ert lekkur?
ja!
Lýs teg sjálvan við trimum orðum!
-illsint, blíð og fyrikomandi ;)
Rakar tú tær?
-ja, tað geri eg.
Hvat tendrar teg?
-charming.
Hvussu leingi situr tú á kummuni?
- eg kann gott finna uppá at sita eina løtu og spæla okkurt á telefonini
Hvat er tað besta í árinum?
- tá summarfrítíðin byrja
Stuttar ella langar negl?
- eg bíti sjálv negl, so havi ikki serliga langar.. men mær dámar væl
langar negl, tí tær kitla so lekkirt;)
Hevur tú nakra fobi?
- um eg gangi heim um náttina einsamøll, kann eg gerast eitt sindur
bangin, men annars ikki,haldi eg..
Hvat er stuttligasta menniskja, tú hevur upplivað?
- mær dámar sera væl Kristvør Andreasen, hon plagar at undirhalda meg..
haha!
Hevur tú nakað nýggjárslyfti?
-eg havi faktist sett mær fyri at minka um at banna, eg banni ov illa :(
Takk fyri!


text:
Ferðslutrygdin við Kaldbaksbotn má betrast
Vit hoyra tíverri við jøvnum millumbilum um omanlop á vegastrekkinum á vestara armi í Kaldbaksbotni. Hetta er til stóran ampa fyri nógvu ferðsluna til og frá høvuðsstaðnum og kann um illa vil til og onki verður gjørt, elva til stóra vanlukku, sigur Djóni Nolsøe Joensen tingmaður fyri Javnaðarflokkin. Hann setti tí í gjár Henriki Old, landsstýrismanni við samferðslumálum, ein munnligan fyrispuring hesum viðvíkjandi.
Spurningarnir eru soljóðandi:
- Hví er onki gjørt fyri at tryggja vegin í Kaldbaksbotni betur ímóti omanlopi?
- Eru ætlanir um at bøta um trygdina á hesum vegastrekki?
- Um so er, hvussu og nær?
Djóni viðmerkir víðari:
Serliga er tað strekkið frá rulluportrinum við avkoyringina til Kaldbaks og einar 500 metrar suðureftir móti Sundi, sum er serliga ábært. Her er lendið serliga `leyst` oman fyri vegin og tí í støðugum vanda fyri at leypa.
Oftast eftir ódnarveður við nógvum regni, ella tá ið blot kemur í eftir frost, loysnar tilfar í lendinum oman fyri vegin, so at eyrur og grót endar niðri á vegnum og skapar ótrygg ferðsluviðurskifti.
Tað kemur javnan fyri, at fólk mugu út úr bilinum fyri at flyta grót av vegnum. Hetta er ikki heilt vandaleyst, tá tað bæði setur viðkomandi og onnur í stóran vanda fyri at koma illa fyri í nógvu ferðsluni.
Tað kann undra, at ikki størri fokus hevur verið á hesum ferðsluvandanum áður. Her kann vid smáum átøkum gerast nógv fyri at tryggja og betra um hetta lutfalsliga stutta vegastrekkið.
Og heldur ikki nýtist at vera talan um at nýta so ovurhondsstórar peningaupphæddir fyri at gera hetta strekkið, við so nógvari dagligari ferðslu, munandi tryggari í framtíðini.
Á Løgtingi, 27. november 2017
Djóni Nolsøe Joensen
« aftur


text:
Trantlangasporl (langasporlsættin)
Trachyrincus murrayi Günther, 1887
Stødd: Trantlangasporl verður upp í 40 cm langt.
Dýpi: Tað er úr um 400 m niður á góðar 1600 m.
Litur: Tað er grábrúnt um allan kroppin, kanska heldur ljósari undir búkinum.
Teinar: R1 11 (10); U 21; B 7.
Lýsing: Trantlangasporl er sporlklænur fiskur. Tjúkkast er tað fremst um bulin. Tað hevur tvær ryggfjaðrar, fremra heldur høg og tríkantað. Aftara long og lág og kemur aftur á sporlsendan, har hon rennur saman við gotfjøðurina. Stertur er eingin. Gloppið millum ryggfjaðrarnar er so mikið stutt, at fremra ryggfjøður røkkur niðurløgd inn yvir ta aftaru. Gotfjøðurin er bert eitt vet styttri enn aftara ryggfjøður. Høvdið er um 27-29% av heildarlongdini. Tað hevur spískan trant og skarpar kantar á síðunum. Teir koma aftur hagar, kápan byrjar. Roðslan er rættiliga hvøss. Finnan er lítil.
Roðslan mitt oman á bakinum og mitt undir búkinum hevur størri píkar, einir 8-10 slíkir eru á bakinum aftari enn gotið, og 5-11 undir búkinum, aftan fyri gotið. Strikan er ovarlaga á síðuni.
Eyðkenni: Trantlangasporl hevur langa, framstandandi og spíska gron, við hvøssum kantum. Uggafjaðrarnar eru ájavnar við fremru ryggfjøður. Tað hevur hvassa roðslu um bakið og undir búkinum.
Týdningur: Trantlangasporl hevur ikki vinnuligan týdning.
da: Murrays skolæst, en: Murray’s longsnout grenadier - Roughnose grenadier, ís: Langhalabróðir
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Tróndur Arge 22.02.2015 (13:19)
Stórsteypadysturin fluttur á Tórsvøll
Av tí at ov nógvur ísur er á Ovara vølli í Gundadali, er avgerð tikin um at flyta stórsteypadystin í fótbólti millum B36 og Víking á Tórsvøll í staðin.
Dysturin millum føroyameistararnar og steypavinnararnar frá farna kappingarári verður tískil spældur á Tórsvølli í dag klokkan 15.
Sum vant, er stórsteypadysturin skipaður í samstarvið millum Fótbóltssambandið og Lions Club í Føroyum, og allur ágóðin frá dystinum fer til vælgerðandi endamál.
Í ár fara pengarnir til Fountainhúsið, sum hevur til endamáls at geva fólki við sálarligum avbjóðingum eina meiningsfulla tilveru, innihald í gerandisdagin og nakað at koma upp til.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fyrst og fremst má eg siga hvussu stuttligt tað er at síggja áhugan fyri páskakøkuni í gjár!! WOW! Tað var eg slett ikki klár uppá. Stuttligt at merkja, at ein kann geva øðrum íblástur, tað ger meg sooo gleða!! Dagarnir... Continue reading →
Vit hava spákað runt í París í allan dag. Áhh sum her er vakurt, og so sanniliga nógv at síggja. Í dag vóru vit framvið gomlu kirkjuna Sacré-Cæur og Louvre sum er eitt tað stórsta museumi ú heiminum. Av tí... Continue reading →
Tú kanst koma við mær til París! Alt tú skalt gera, er at fylgja SukurSøtt á instagram HER. Eg fari nemliga at leggja myndir og video út á “mystory” á profilinum hjá SukurSøtt, so tit eisini kunnu hava ein møguleika at... Continue reading →


text:
Náttúra
Innan náttúruøkið hevur Tjóðsavnið til endamáls at granska, skjalprógva og breiða út vitan um ta livandi føroysku náttúruna í fortíð og í framtíð.
Granskingin leggur høvuðsdent á at lýsa lívfrøðiliga margfeldið, vistskipanir, og á hvønn hátt veðurlagsbroytingar og nýtsla av náttúruni broyta hesi fyribrigdi.
Á stovninum er ein virkin gransking, og miðla søvnini hesa gransking. Harumframt varðveita og próvføra søvnini okkara náttúruarv. Tey verða alsamt ment, soleiðis at tey fylgja nýggjastu flokkingum og navngávu á økinum.
Í framsýningini í Brekkutúni verða djór og plantur, sum eru fingin í samband við innsavning, sýndir fram. Harumframt eru evnisframsýningar um eitt nú hvalaveiðu.
Náttúruøkið hevur fakeindir fyri plantur, djór á landi, sjódýr og hval og kóp.
Ábyrgdarøkið hjá plantudeildini er at savna inn, skráseta, varðveita, granska og miðla plantulívið í Føroyum, bæði í sambandi við flokkanarfrøði og vistfrøði.
Søvnini hjá deildin fyri djór á landi fevna um lívfrøðilig sløg, sýni og vísindaliga grundaðar skrásetingar av djóralívi á landi, so sum útstappaðir fuglar, skinnlagdir fuglar, egg, skordýr, eiturkoppar og onnur ryggleys dýr og beinagrindir.
Søvnini hjá deildini fyri djór í sjónum varðar fevna um lívfrøðilig sløg, sýni og vísindaliga grundaðar skrásetingar av djóralívi í sjónum, eitt nú djór á havbotni, fiskar, útstappað sjósúgdjór og beinagrindir.
Gransking av hvali og øðrum havsúgdjórum í føroyskum sjógvi er eitt virksemi, sum Tjóðsavnið ger fyri Fiskimálaráðið.


text:
Lálla (flundruættin)
Glyptocephalus cynoglossus
(Linné, 1758)
Stødd: Lálla verður upp í 60 cm long, men vanliga um 30-45 cm.
Dýpi: Lálla er úr 25 metrum á firðum og sundum niður á 1500 metra dýpi til havs.
Litur: Hon er ljósbrúngrá á eygnasíðuni. Uggafjøðurin er svørt á ytru helvt og hevur ofta smala, hvíta rond uttast á endanum. Blindumegin hevur lállan ein grómutan, ljósan lit, og uggafjøðurin hevur sama lit. Allir litirnir eru eitt sindur kámir, uttan teir svart/hvítu á høgru uggafjøður. Hon hevur ofta smáar, veikar, døkkar blettir um bak og fjaðrar. Hon er eitt sindur glær, so at tað næstan sæst ígjøgnum hana.
Lýsing: Lálla er høgravendur flatfiskur. Strikan er næstan bein. Kjaftklovin kemur inn undir høgra eyga. Hon hevur lítlan kjaft. Eitt sindur hvøss er hon at føla eftir bakinum. Breiddin á kroppinum er minni enn helvtina av standardlongdini. Ryggfjøðurin er av nakkanum aftur í klingruna, gotfjøðurin er frá gotinum aftur í klingruna. Hon hevur smáar uggafjaðrar og smáar búkfjaðrar, pík við gotið.
Eyðkenni: Einasti flatfiskur við littari uggafjøður. Rættiliga ‘flatur’ flatfiskur. Tann beina strikan. Lítli kjafturin.
Týdningur: Lálla fæst bert í smáum nøgdum undir Føroyum, men hon hevur prís á fiskamarknaðum.
da: Skærising, en: Witch, fr: Plie cynoglosse, ís: Langlúra, no: Smørflundre, tý: Zungenbutt
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Flatfiskar Pleuronectiformes
14 ættir eru í flatfiskahópinum við 134 slektum og 678 sløgum.
Av hesum eru undir Føroyum 2 ættir við tilsamans 11 slektum og 11 sløgum:
Flatfiskarnir eru eyðkendir við teirra flata og asymmetriska kropskapi, har onnur síðan vendur upp og hin niður. Nýklakt yngul, ið livir uppi í sjónum, hevur vanligt fiskaskap, men eftir eina tíð sum yngul byrjar annað eygað at flyta seg yvir á hina síðuna, og fiskurin fær sítt flata skap. Á onkrum av flatfiskunum verður tó annað eygað verandi á kantinum á høvdinum. Yngulin byrjar nú at svimja á síðuni. Umleið samtíðis fer fiskurin niður á botnin at vera. Eygnasíðan fær dimman lit, og blindasíða ljósan. Teir hava eina langa ryggfjøður og eina langa gotfjøður. Fyri tað mesta liva teir sum botnfiskar, men eru tó uppi í sjónum viðhvørt, onkur sløg regluliga.
Í útheiminum eru onkur sløg, sum liva í feskum vatni. Við Føroyar er okkurt slag, sum fyri ein part er í feskum vatni og í blandingsvatni, men annars livir flatfiskur í sjónum.
***
Eitt sindur um flatfiskarnar
Undir Føroyum eru bæði vinstravendir og høgravendir flatfiskar.
Á vinstravendum flatfiski vendir vinstra lið upp, og á høgravendum flatfiski vendir høgra lið upp.
Allar kvoysurnar, glaskvoysa, norskakvoysa og hvasskvoysa, eru vinstravendar.
Allir hinir flatfiskarnir, hvassasprek, kalvi, svartkalvi, lálla, skrubba, tunga, ósaskrubba og reyðsprøka, eru høgravendir.
Eyguni eru tímegin, sum vendir upp.
Tann síðan, sum vendir upp, er altíð dimmari enn hin, og hon verður ofta nevnd bakið, hóast hon í veruleikanum er síða.
Onkuntíð hendir tað, at flatfiskur ikki vendir røttu síðuna upp, t.d. at ein kalvi vendir vinstru lið upp. Ein slíkur kalvi nevnist „rangur kalvi“.


text:
Pensjónsnýskipanin: Fyrsta hækkingin útgoldin seinast í mánaðinum
Nú fáa allir verandi pensjónistar fyrsta part av hækkaða útgjaldinum, sum varð tryggjað við pensjónsnýskipanini. Seinast í hesum mánaðinum fáa allir verandi pensjónistar 400 krónur meiri útgoldið um mánaðin umframt eina eingangs upphædd á 2000 krónur fyri farnu mánaðirnar í hesum árinum. Restin verður útgoldin í 2019-2020, og í 2020 verður útgjaldið væntandi 5.635 kr. um mánaðin áðrenn skatt.
Tá pensjónsnýskipanin endaliga varð samtykt í apríl í ár, kundu pensjónistar í øllum landinum gleðast um at fáa umleið 1000 krónur meira at liva fyri hvønn mánað eftir skatt. Sagt varð, at verandi pensjónistar skuldu fáa ein part longu í 2018 og restina í 2019 og 2020. Seinast í hesum mánaðinum verður fyrsti parturin av hækkaða útgjaldinum frá Samhaldsfasta á konto hjá øllum verandi pensjónistum.
Umframt hækkingina í Samhaldsfasta varðveita allir verandi pensjónistar grundupphæddina, júst sum hon er í dag. Harafturat verður pensjónin fyri fyrstu ferð sjálvvirkandi prístalshækkað frá 2020. Tað verður árliga prístalshækkað við miðaltalinum av árligu gongdini í prístalinum og árliga lønarvøkstrinum á almenna arbeiðsmarknaðinum. Fyri verandi pensjónistar hevur pensjónsnýskipanin eisini við sær, at tað frá 2020 verður valfrítt, um ein pensjónistur ynskir mótrokning millum hjún ella ikki. Tað vil siga, at verandi pensjónistar kunnu velja, um útgjaldið skal verða ávirkað av inntøkuni hjá hjúnafelaganum.
Í Javnaðarflokkinum eru vit serstakliga fegin um, at tað eydnaðist samgonguni at geva pensjónistunum hesar tiltrongdu batar, soleiðis at allir verandi pensjónistar nú fáa meira at liva fyri í framtíðini.
« aftur


text:
Fiskivinnan eftir 2018
Í samstarvi við Javnaðarflokkin á Fólkatingi var norski professarin Tórbjørn Trondsen skrivað drúgva greining av støðuni hjá okkara flota, og gjørt uppskot um, hvussu føroyska samfelagið kann fáa størri gagn av havsins ríkidømi.
Les greiningina her
Fiskivinnan eftir 2018.pdf
Tíðindi
2018/09/07
Stjórnin vil brúka 15 mió. til at økja kunnleikan, og borgarar skjóta upp, at Ríkisfelagsskapurin skal á tímatalvuna. Alt í samsvari við tað, Javnaðarflokkurin leingi hevur virkað fyri.
les meir
2018/06/20
Nógv bendir á, at eitt altjóða veiðibann er ávegis. Bannið fevnir millum annað um veiðu eftir lunda og álku, og hetta kann raka Føroyar umvegis danska limaskapin í altjóða avtalu. – Eg fari at gera
les meir
RSS


text:
GIANT Várkappingin 2018: Samlaða úrslitið eftir fýra umfør
Seinasta umfar av Várkappingini 2018 verður koyrt leygardagin 18. august.
Hetta er fimta Einkultstartskappingin. Tann fyrsta, ið skuldi vera 3. mars, bleiv útsett vegna veður.
Tá var ætlanin at koyra 24 km Einkultstart í Kaldbaksbotni. Tað gera vit aftur leygardagin klokkan 15, tá kappingin byrjar.
Tætt er millum nummar eitt og tvey. Jan Hjaltalin Olsen hevur 19 stig og Gunnar Dahl-Olsen 21. Sostatt hevur Jan møguleika at gerast samlaður vinnari.
Allir luttakarar skulu møta kl. 14.30.
GIANT várkappingin 2018, samlaða úrslitið eftir fýra um


text:
Eg eri víntræið, og Pápi mín er vínbóndin. Allar greinar, sum ikki bera frukt, sker hann burtur. Men tær, sum bera frukt, reinsar hann, so tær geva meira frukt. Tit eru longu reinir av tí orði, sum eg havi talað til tykkara.
Verðið í mær, so verði eg í tykkum. Greinin kann ikki bera frukt av sær sjálvari, men bara um hon verður á víntrænum. Soleiðis kunnu tit heldur ikki bera frukt, uttan tit verða í mær.
Eg eri víntræið, og tit eru greinarnar. Verða tit í mær, og eg verði í tykkum, bera tit góða frukt, men uttan meg kunnu tit als einki gera.
Tann, sum ikki verður í mær, er sum ein grein, ið verður tikin og blakað í eina rúgvu. Greinarnar liggja og torna, til tær verða tiknar upp og tveittar á bálið og brenna.
Um tit støðugt halda tykkum til mín og liva av mínum orði, so kunnu tit biðja um, hvat tit vilja, og tit skulu fáa tað. Liva tit sum mínir lærusveinar og bera nógva frukt, so verður Pápi mín gjørdur dýrmettur.
Eins og Pápi mín hevur elskað meg, soleiðis havi eg elskað tykkum. Verðið verandi í kærleika mínum. Og í honum verða tit, um tit halda boð míni, eins og eg havi hildið boð hansara og verði verandi í kærleika hansara.
Hetta sigi eg tykkum fyri at samgleðast við tykkum, so at tit eisini kunnu vera glaðir.
Jóh. 15,1-11
Nýggi Sáttmálin
______________________________________________________________________________________________________________________________________________
Lagt út hevur Ásbjørn Jacobsen


text:
Stór vindmylluætlan í Hetlandi
Grannarnir fyri sunnan ætla at byggja stórar vindmyllulundir og at útflyta orkuna til meginlandið gjøgnum ein sjókaðal. Umboð frá Náttúruvísindadeildini vóru á kunningarferð í Hetlandi í fjør heyst.
Felagið Viking Energy hevur síðani 2003 arbeitt við at menna eina verkætlan, har ein 457 MW vindmyllulund skal setast upp á oynni Mainland og ein sjókaðal skal leggjast inn til meginlandið.
Ætlanin er at byrja at reisa vindmyllurnar um ársskiftið 2013/14 og at øll verkætlanin framleiðir elorku í 2018, greiddi verkætlanarleiðarin, David Thomson, frá, tá umboðini frá Náttúruvísindadeildini vitjaðu á høvuðsskrivstovuna hjá Viking Energy í fjør heyst.
Mikudagin 4. apríl gav skotski orkumálaráðharrin loyvi til vindmyllulundina, tó varð talið av vindmyllum minkað frá 127, sum Viking Energy søkti um, til 103.
Hetlendingar eiga sjálvir helvtina
Felagið Viking Energy hevur tveir høvuðseigarar, ið eiga hvør sína helvt. Annar er felagið SSE Viking Ltd, har Scottish and Southern Energy er høvuðsíleggjari og hin eigarin er Viking Energy Ltd, ið umboðar hetlendska samfelagið í verkætlanini. Eigararnir handan hetta seinna felagið eru Shetland Charitable Thrust við 90% og fólkini handan Burradale Wind Farm restina.
Burradale Wind Farm byrjaðu í 2000 við trimum 660 kW Vestasmyllum, og varð víðkað við tveimum 850 kW myllum eisini frá Vestas í 2003. Effektiviteturin hjá hesum vindmyllunum hevur í miðal verið um 52 % og í 2005 var effektiviteturin uppi á heili 58%, sum er tvífalt miðal effektivitetin hjá myllum á bretska fastlandinum. Tað eru hesar royndirnar, sum liggja til grund fyri stóru ætlanini hjá hetlendingum.
Verkætlanin er mett at kosta 685 mió £, og verður bygt á handilsligum grundarlagi. Orsakað av ognarviðurskiftunum vænta hetlendingar, at yvirskotið, sum kemur aftur til hetlendska samfelagið, verður um 38 mió. £ árliga. Í byggitíðini verða um 174 arbeiðspláss, og tá øll lundin er komin í drift, verða vantandi eini 42 arbeiðspláss, umframt gott 20 arbeiðspláss í atknýttum vinnum.
Kaðalin til meginlandi avgerandi
Streymnýtslan í Hetlandi svingar frá umleið 10 MW um summarið til gott 50 MW um veturin, so hetlendingar einsamallir hava ikki møguleikar at taka ímóti allari orkuni frá ætlaðu vindmyllulundini. Tískil er avgerandi, at teir fáa lagt ein kaðal til meginlandið, og er kaðalin eisini avgerandi fyri handilsliga grundarlagnum. Kaðalin er ætlaður til 600 MW, og verður í løtuni bíðað eftir at teir ymsu myndugleikarnir skulu geva neyðugu loyvini.
Ikki leið fyri føroyskan orkuútflutning
Tankar hava verið í Føroyum um at fáa ein kaðal úr Føroyum til Hetlands, og síðani knýta í henda kaðalin til meginlandi. Hetta tykist tó lítið sannlíkt. Umboðini frá Náttúruvísindadeildini hittu eisini Colin Dickie, verkætlanarleiðara hjá týsku stórfyritøkuni Enertrag. Hann greiddi frá, at um hesin kaðalin til skotska meginlandið verður veruleiki, so er Enertrag klárir at fíggja eina 100 MW vindmyllulund á oynni Yell.
Eisini svenska fyritøkan Vattenfall hevur stórar ætlanir í Hetlandi, men er tað innan alduorku við einari verkætlan við heitinum Aegir. Um hesar ætlanirnar verða veruleiki, so verður snøgt sagt ikki pláss fyri føroyskum útflutningi gjøgnum ætlaða kaðalin hjá hetlendingunum uppá 600 MW.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Barbara Holm 08.01.2018 (12:12)
Video: Sí ørandi upptøkur av línugangarum í Føroyum
Í fjør vóru Chris Eyre-Walker og hini trý úr bólki hansara The Dreamwalkers í Føroyum. Tá gingu tey línu tey mest ótrúligu støðini, har neyvan nakar føroyingur hevði hættað sær at farið.
Nakrar upptøkur hava verið lagdar út frá Føroyaferðini hjá hesum fýra áður, men í gjár varð hesin filmurin lagdur út á youtube. Trýst á pílin fyri at síggja upptøkuna.
The Dreamwalkers er ein bólkur við fýra limum úr Hollandi. Teirra síða kann síggjast við at trýsta her
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Steintór Rasmussen er føddur í 1960 og hevur frá ungum árum av verið virkin sum skapandi íverkseti, fyriskipari, sangskrivari, komponistur, rithøvundur og útgevari. Steintór er útbúgvin lærari og arbeiðir í fólkaskúlanum, har hann sær tað sum sítt fremsta mál at kveikja kyndilin hjá føroyskum børnum, soleiðis at Føroyar fáa eina bjarta framtíð.
Longu sum 7 ára gamal var eg ógvuliga hugtikin av talvi, og hetta vakra og dragandi spæli gevur mær framvegis nakrar ríkar og spennandi løtur, sigur Steintór Rasmussen, sum meinar at telvingin á ungum árum kann skapa og mynda tín persón. Ein telvari má altíð síggja møguleikarnar sum eru í støðuni og kortini hava í huga, at ein góð ætlan einans er hálvur vegurin, meðan nýggj hugskot, kreativitetur og praktiskar avgerðir føra teg nærri málinum.
Kanska er hetta júst orsøkin til, at Steintór Rasmussen í meira enn ein mansaldur hevur hildið tjóðini í skák við sínum nógvu hugskotum og listarligum avrikum. Sum fáur hevur hann yrkt, umsett og skrivað sangir til børn og vaksin her á landi. Harafturat hevur hann latið sangir frá sær til onnur at framføra. Sum ígongdseti hevur Steintór staðið á odda fyri bæði ungdómsarbeiði og vælgerðartiltøkum. Hann hevur roynt seg sum umboðsmann og útgevara, og hansara navn er ritað í søguni hjá Frændum, Brandi Enni, Talent, Trølla Pætur, Kulum Rótum, Atlantis, Studio Pegasus og Summarfestivalinum.
,Niclas Heri Jákupsson


text:
“Sein kúgv fær eisini gras” hugsaði eg við mær sjálvari í tí, eg trein inn í Müllers Pakkús í dag, seinasta upplatingardagin á afturlítandi framsýningini hjá Astrid Andreasen, ið er sett upp í sambandi við, at hon fyllti sjeyti 31.juli. Framsýningin hevur verið opin frá 4.august og til í dag, 19.august.
Talan er um eina sera fjølbroytta framsýning, ið fevnir um fleiri ymisk tøkni, málarí, tekstil, tekning, grafikk, skulptur osfr. men eg haldi, at Astrid framum alt er teknari. Tað dugir hon til lítar - eisini tá hon teknar við tógvi og tráði. Eg var glað fyri at síggja framsýningina, sum vinfólk hjá listakvinnuni hava skipað fyri. Hattin av fyri Jórunn Dánialsdóttir og Jóan Pauli Poulsen.
Hetta við heiðursframsýningum fær meg at hugsa um einaferð, eg dittaði mær at senda eitt uppskot til Listasavnið um eina føðingardagsframsýning við verkum hjá einum av okkara fremstu listamálarum. Svarið, eg fekk var, at um Listasavnið skal halda framsýningar hvørja ferð hvør Hanus og Janus fyllir runt, so fær savnið illa gjørt annað enn bert tað. Hetta kann væl vera, men nú var talan um ein týdningarmiklan listamann, sum ikki hevði havt nakra framsýning í Listasavninum í mong mong ár - Hetta at brúka rundir føðingardagar sum høvi er sjálvandi nakað, sum skal doserast gjølliga og við skili, annars verður tað merkt av einum automatikki, sum ikki gevur meining. Allíkavæl haldi eg, at merkisdagar eru góð høvi hjá okkum at taka samanum, at varpa ljós á og at heiðra einum lívsverki, hetta hevur týdning - ikki minst, tá árini gerast fleiri, tí eingin gerst yngri. Tí er aldur forrestin eisini ein relevantur faktorur, sum má takast við í metingarnar, eisini tá virðisønir skulu býtast út.
Á framsýningini hjá Astrid Andreasen er ein ørgrynna av tekningum av fiskum, blómum, tara og kyktum, sum Astrid Andreasen hevur illustrerað neyvt og væl, realistiskt við ljós og skugga, so at lutirnir fáa rúmd og kropp. Hon hevur greidliga eitt serligt eyga fyri náttúrunnar vøkru mynstrum og litum - Ikki minst eru taramyndirnar ómetaliga vakrar og livandi. Uppheingingin kundi kanska verið greiðari, kurateringin fastari, men eg hugsi, at fyrireikararnir hava satsað uppá kvantitet og hava viljað framsýnt so nógv sum møguligt av lívsverkinum hjá Astrid Andreasen, ið bæði fevnir um stórt og smátt. Um monumental veggjaprýði og pinkalítil frímerki, um hugtakandi leikur til børnini á einum barnaheimi í Grønlandi og fínar áseymaðar myndir, har listakvinnan lýsir silvitni og onnur ljósfyribrigdi í náttúruni.


text:
Roynt verður í mest møguligan mun at fylgja raðfestingini.
Onkuntíð kann tað vera lættari at fáa pláss, um ein kennir onkran á staðnum, ella sjálvur hevur leitað sær venjingarstað frammanundan at skreytblaðið verður latið inn aftur. Í so fall kunnar næmingurin starvsvenjingarleiðaran um, hvønn hann skal samskifta við.
Alt samskiftið annars er umvegis skúlan.
Undan starvsvenjingini setur næmingurin seg í samband við starvsstaðið fyri at vita, hvar, nær og hvussu hann skal møta.
Eftir lokna starvsvenjing fáa næmingar og starvsvenjingarleiðari ummæli.
Soljóðandi skriv verður sent til starvsplássið frammanundan :
Skúlin takkar fyri vælvild tykkara at taka ímóti næmingi/um úr 9 /10. flokki í starvsvenjing í tíðarskeiðnum--DD.
Flestu næmingarnir eru spentir og eitt sindur ótryggir, tá teir møta fyrsta morgunin, men ótryggleikin hvørvur, um næmingurin kennir seg vælkomnan og skjótt verður settur til arbeiðis.
Tað hevur stóran týdning, at næmingurin verður kunnaður um:


text:
Eg eri enn í Thailandi! Her er fantastiska vakurt og heitt, men áðrenn eg fór bakaði eg hesar cookies’nar. Hesar eru góðar eitt kalt illveðurskvøld heima í Føroyum.
Altso mær dámar væl at stákast í køkinum. Tað er blivið mítt yndis. So tá eg havi ein frídag ella eina fríløtu, er endiliga tíð til at baka okkurt lekkurt. Eisini dámar mær væl at pynta køkurnar og taka flottar myndir. Sum tit kanska hava lagt til merkis, so eri eg blivin ógvuliga glað fyri karamel. Hetta karamellið verðu næstan gjørt av sær sjálvum. Fantastiskt ha?
Tilfar til deiggið
130 g mjøl
40 g kakaopulvur
120 g bleytt smør
80 g sukur
2 tsk vaniljusukur
1/4 tsk salt
1 egg
Karamel + pynt
1 dós kondenseret mælk (blikkamjólk)
1/2 dl róma
1 eggjahvíta
50 g mandlur
Arbeiðsháttur
Karamellið verður gjørt við kondenseraðu mjólkini. Tú leggur dósina í eina grýtu við vatni sum dekkar. Síðani letur tú tað kóka í tríggjar tímar. Tá tað er komið í helvt, kannar tú um har enn er nóg mikið av vatni í. Um ikki, so koyrir tú meira í. Aftaná tríggjar tímar tekur tú dósina upp og letur hana kølna. Síðani blandar tú karamellið úr dósini, saman við rómanum. (hetta kann koyrast í mikroovn, um karamellið er ov tjúkt).
Tendra ovnin og set hann á 175 stif. Til køkudeiggið koyrir tú mjølið, kakaopulvurið og saltið í ein bolla og rørir væl. Koyr síðani bleytt smør og sukur í ein annan bolla og píska væl. Koyr eggið og vaniljusukrið í sukurblandi og píska aftur væl. Til síðst koyror tú spakuliga mjølblandið í sukurblandið og rørur aftur. Samla deiggið og koyr tað í køliskápið í ein tíma.
Tak deiggi úr køliskápinum, og forma tað til lítlar bollar við diametur á 3 cm. Píska nú eggjahvítan og dippa allan kantin á køkuni í eggjahvítan og síðani í hakkaðu mandlurnar, so hon fær ein pyntaðan kant. Lat eitt sindur verða ímillum køkurnar á plátuni, tí tær vaksa nógv. Nú skulu tær bakast mitt í ovninum í 12 minuttir. Lat køkurnar kølna áðrenn tú koyrir karamellið oman yvir.
Vælgagnist!
P.S. Onki er so vakurt, sum ljósareyðar rósur! Waaauw!
M&K


text:
El-fyritøka í Norðragøtu leverar sína størstu bílegging nakrantíð
El-talvuvirkið í Norðragøtu hevur í vikuni leverað sín størsta ordra av el-talvum, síðan fyritøkan byrjaði í 1982. Talan er um 7 el-talvur, ið eru tilsamans 26 metrar langar, til nýggju smoltstøðina hjá Bakkafrost á Strond í Klaksvík, ið sigst vera heimsins størsta smoltstøð.
Allar el-talvurnar eru framleiddar á verkstaðnum í Norðragøtu. Talvurnar, ið m.a. innihalda heili 5 tons av kopari, skulu stýra øllum streyminum og neyðstreyminum til heimsins størstu smoltstøð, ið verður 20.000 m2.
Arbeiðið er gjørt í samstarvi við RV Tøkni í Klaksvík. Byrjað varð í oktober 2017 og í dag vórðu fyrstu 2 talvurnar leveraðar. Við endan av hesum mánaðinum skuldu allar talvurnar verið leveraðar. Tær standa mestsum klárar á verkstaðnum í Norðragøtu at flyta norður.
– Vit eru errin av hesum arbeiðinum, sigur Eyðun Hansen, stjóri á ETV. Tætt samstarv millum føroyskar el-fyritøkur ger tað møguligt at avgreiða stórar uppgávur sum hesa – og vit eru fult kappingarfør við útlendskar veitarar.
El-talvuvirkið hevur síðan byrjan gjørt omanfyri 3000 el-talvur. Fyritøkan er við í fleiri stórum verkætlanum og mangan í tøttum samstarvi við aðrar el-fyritøkur.


text:
- Tíðindi, mentan og ítróttur
Lisbeth Petersen úr Sambandsflokkinum
Hon hevur verið forkvinna, borgarstjóri, løgtingslimur og fólkatingslimur fyri Sambandsflokkinum, men nú hevur hon meldað seg úr flokkinum.
Lisbeth L. Petersen stillaði upp fyrstu ferð til býráðsvalið í Havn í 1984, og hon bleiv fyrsta kvinna yvirhøvur, sum varð vald fyri Sambandsflokkin.
Hon sat eisini sum borgarstjóri í Tórshavnar Kommunu frá 1992 til 1996.
Lisbeth L. Petersen varð vald á ting í 1990, og hon sat á løgtingi til 2008.
Hon var formaður fyri Sambandsflokkin frá 2001 - 2003 og sat á Fólkatingi frá 2001 til 2005.
Henni stóð eisini í boði at gerast løgmaður eftir valið í 1994.


text:
Um okkum
Samband
Steingrund Akustik Sp/f - Leitisvegur 94 - FO-600 Saltangará - Tel:+298 448680 - Fax:+298 448680 - Mob: +298 228680 - email: Denne emailadresse er beskyttet mod programmer som samler emailadresser. Du skal aktivere javascript for at kunne se adressen. - www.steingrund.com
Konto: Eik Banki 9181-1621655 - CVR: 564435
Søgan
Steingrund Akustik er ein familjufyritøka, stovnað av Johannes Steingrund, sivilverkfrøðingi við sergrein í akustikki. Vit veita ráðgeving um ljóðviðurskifti. Fyrsta verkætlan, sum vit gjørdu rúm-akustik til, var Mentanarhúsið í Fuglafirði. Projekteringin varð gjørd í 1993, og húsið varð tikið í nýtslu í 2001. Síðst í nítiárunum vórðu tær fyrstu ljóðmáti-uppgávurnar gjørdar. Millum annað í samband við umvæling av Havnar Kirkju, og í Gøtu Kirkju. Í 2001, tá familjan Steingrund flutti til Føroya at búgva, varð av álvara farið undir at veita ráðgeving um ljóðviðurskifti til byggivinnuna í Føroyum. Fyrstu árini koyrdi virkið sum ein eitt-manns-fyritøka, síðani sum mvg-skrásett felag, og í 2007 varð fyritøkan skrásett sum smápartafelag. Síðani 1989 hevur Johannes Steingrund arbeitt fyri hátøknifyritøkuni, Bruel & Kjær, ið er ein stór donsk fyritøka við fleiri deildum úti í heimi. Fyritøkan framleiðir mátiútgerð til ljóð, og Bruel & Kjær er framvegis í dag ein týðandi samstarvsfelagi og kundi hjá Steingrund Akustik.
Starvsfólk
Jóhannes Steingrund, MSc. E.E., HD í uttanríkishandli, stjóri og eigari
Alex Sivertsen, AP graduate in computer science, programmering, ljóðtøkningur
Benjamin Pedersen, MSc. E.E., Ph.D. í akustik, freelance ráðgevi
Unn E. Steingrund, bókhald, seyming
Regin Bjarnastein, radiomekanikari, freelance allround
Bárður S. Solmunde, freelance ljóðtøkningur
Samstarvsfelagar
Steingrund Akustik arbeiðir saman við Jordan Akustik í Danmark, tá størri uppgávur skulu loysast. Opus í Runavík er við í installatiónsarbeiði.
Ábyrgd
Steingrund Akustik Sp/f hevur eina verkfrøðingaábyrgdartrygging.
Senest opdateret (Onsdag, 09. januar 2013 15:10)


text:
Tá borað verður.
Hoyr hvat hendir í Oljuvinnuni á føroyska landgrunninum, hvussu seismikkur verður skotin, hvussu data verður týtt og nýtt og hvat hendir tá kolvetni verður funnið.
Mikukvøldið 13. Februar 2008 kl. 20.00 hevur stjórin í Atlantic Supply Base í Runavík framløgu við heitinum "Tá ið borað verður" í Hæddini í Saltangará.
Síðan 2001 hevur Runavíkar havn verið nýtt til útgerðarhavn.
Atlantic Supply Base hevur saman við Faroe Ship síðani byrjan veitt útgerð til oljuvinnuna.
Framløgan verður løgd fram av stjóranum á Atlantic Supply Base, Eli Lassen. Eli Lassen greiður frá hvussu økini verða uppbýtt.
Hvat hendur tá ið tá ið seismikkur verður skotin.
Hvussu verður data týtt/nýtt.
Hvussu verður ein brunnur planlagdur.
Hvussu verður ein brunnur boraður.
Hvat útgerð verður brúkt.
Tá ið kolvetni verður staðfest, hvat hendur so.
Hvussu verður eitt "Fund" útvunnið.
Framløga tekur uml. 1 tíma, tað verður høvi at seta spurningar.


text:
Danjal av Rana 12.04.2018 (12:10)
Sjey føroysk tónleikafund
Ein av størstu tónleikaheimasíðunum í Onglandi, Gigwise, var í Føroyum í samband við FMA í vár. Umframt at vera áhoyrari í Norðurlandahúsinum, vitjaði Gigwise fleiri konsertir, sum skipað var fyri, nú tónleikaummælarar úr øllum heiminum vóru í Føroyum.
Gigwise hevur nú skrivað eina grein um vitjanina í Føroyum og givið síni boð um tey sjey bestu tónleikafundini í Føroyum.
Son of Fortune
- Hendan duoin ella trioin ljóðar, sum tú hevði væntað, at oyggjarokkarar ljóða: vindblástir og episkir. Teirra fyrsta útgáva, Fullmáni er frálík, skrivar Gigwise, sum eisini heldur, at Benjamin Petersen, forsangari í bólkinum, minnir nógv um týska sjónleikaran Daniel Brühl.
FRUM
- Umboðandi meiri listakenda umhvørvi, er FRUM heilabarnið hjá framtonkjandi Jenny Kragesteen, og leggur næstan líka nógv í dansin og filmsbrot sum tónleikin, skrivar Gagwise.
Silvurdrongur
- Gud viti, hvat rímini eru um, men tað flýtur væl – serliga beinleiðis – og beat’ini eru framúrskarandi myrk, skrivar Gagwise um føroyska rapparan, sum bleiv kosin ársins nýggja navn á FMA.
Marius Ziska
- Nýggja lagið hjá Marius Ziska, Silvurlín, er eisini á føroyskum, men tað bilar ikki, tí tað er heilt víst eitt heilt framúr lag, skrivar Gagwise.
Danny and the Veeto’s
- Eftir øllum at døma hava teir bjóðað helvtini av Føroya fólki upp á pallin við sær. Teir spæla tað slagið av fólka-poppi, sum tú kanst ímynda tær fær nógva spælitíð í útvarpinum, skrivar Gagwise.
Hans Andrias
- Hans Andrias framførir Americana úr Norðuratlantshavinum, og fyri at siga sum er, Føroyar liggja á leiðini úr Skandinavia til USA, skrivar Gagwise, sum eisini kalla Hans Andrias fyri ein transatlantiskan trubadur.
Lea Kampmann
Ársins einstaklingur í føroyskum tónleiki, Lea Kampmann, hevur eisini bergtikið Gagwise.
- Kampmann ger fullfíggjaðan romantiskan shoegaze tónleik: Tú veitst, tað slagið, sum hevði ljóðað ordiliga væl oman á rullitekstin á onkrum ordiliga kulum, skrivar Gagwise. Shoegaze er ein sjangur innan alternativan rokk, sum byrjaði í Onglandi í 1980’unum. Tónleikurin fekk navnið shoegaze, tí at nógvir av sangarunum stóðu heldur smæðin og stardu at skónum, meðan tey framførdu fyrstu árini.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Lyst 12
06-04-2018
Álit um bygdasøvn, samrøða við Frits Johannesen og rundferð í Krígssavninum í Miðvági eru evnini hesaferð
Í fyrsta innslagi verður hugt nærri at ferðaálitinum í fjør, har mælt varð til, at bygdasøvnini kring landið mugu professionaliserast.
Annað innslag er samrøða við listamannin Frits Johannesen, sum hevur framsýning við sín gamla næming Øssur Mohr.
Triðja innslag er rundferð í Krígssavninum í Miðvági, sum hevur nógvar forvitnisligar lutir. Eitt nú eitt gamalt bræv frá einum russiskum admirali, sum hevði loyniligan fund í Sørvági.


text:
Svarið ið Sirið Stenberg hevur fingið, gevur orsøk til stúran, tí í eini tíð við søguliga nógvum inntøkum verður leitað eftir sparingum á Landssjúkrahúsinum, tað sigur nakað um førda politikkin, og hvat samfelag samgongan ynskir
Svar uppá fyrispurning um sparingar á Landssjúkrahúsinum frá Sirið Stenberg, løgtingskvinnu
Spurningurin var soljóðandi:
1. Hvørja ávirkan fer manglandi játtanin upp á 4 milliónir í grundrakstrinum at hava fyri tænastustøðið á Landssjúkrahúsinum, og harvið á hvørji viðgerðar og røktartilboð til ber at veita?
2. Hvørjar avleiðingar hevur manglandi játtanin fyri starvsfólkini?
3. Innan hvørjar starvsbólkar eru tey uml. 25 ársverkini, sum í dag eru burtur á Landssjúkra-húsinum?
4. Hvussu merkist tað á Landssjúkrahúsinum, at tað í dag eru uml. 25 ársverk færri har enn fyri fáum árum síðan?
5. Hvussu ætlar landsstýrismaðurin í heilsumálum at loysa trupulleikan við, at Landssjúkrahúsið manglar uml. 4 milliónir í grundrakstrinum?
6. Hvussu fer manglandi játtanin at merkjast á ymisku deildunum.T.d verður hetta spjatt yvir allar deildir, ella eru tað ávísar deildir ella starvsøki, sum koma at bera sparingina, og aðrar ikki?
7. Hvussu ætlar landsstýrismaðurin at tryggja eina tilgongd av fakfólki til Landssjúkrahúsið, um játtanin er ov lág?
Svar:
1. Hvørja ávirkan fer manglandi játtanin upp á 4 milliónir í grundrakstrinum at hava fyri tænastustøðið á Landssjúkrahúsinum, og harvið á hvørji viðgerðar og røktartilboð til ber at veita?
Talið á 4 mió. kr. skal takast við ávísum fyrivarni, av tí at Landssjúkrahúsið nú hevur upplýst, at útlit eru fyri at stovnurin við verandi játtan skal spara enn meira.
Stjórnin á Landssjúkrahúsinum er í løtuni í eini tilgongd, saman við deplunum, fyri at viðgera hvat kann gerast um verandi játtan skal haldast – hendan tilgongd er ikki heilt liðug enn. Tað koma at ganga ein til tvær vikur afturat áðrenn nøkur endalig niðurstøða fyriliggur.
2. Hvørjar avleiðingar hevur manglandi játtanin fyri starvsfólkini?
Um meirjáttan ikki verður veitt, kann hetta m.a. fáa tað ávirkan, at Landssjúkrahúsið má spara uppá avloysarar, og at deildir verða stongdar longri ella lágárstíðin verður longri á ymiskum deildum.
Í tílíkum førum verður neyðugt at leggja feriur soleiðis til rættis, at tær órógva virksemið á sjúkrahúsinum sum minst.
3. Innan hvørjar starvsbólkar eru tey uml. 25 ársverkini, sum í dag eru burtur á Landssjúkra¬húsinum?
Landssjúkrahúsið hevur í 2010-2014 serliga spart tímar innan hesi starvsfólkaøkið: Læknaskrivarar, vaskifólk, diatistar, fysioterapeutar, køksstarvsfólk, sosialráðgevarar, summarferiu-avloysarar, sjúkrarøktarfrøðingar. Harumframt eru tímar eisini spardir innan tænastuøkið, starvsfólkaøkið, fyrisiting, v.m. Umframt hetta hevur sjúkrahúsið roynt at minka um sjúkufráveru, yvirtíð v.m.
4. Hvussu merkist tað á Landssjúkrahúsinum, at tað í dag eru uml. 25 ársverk færri har enn fyri fáum árum síðan?
Í 2010-2014 hava økir sum til dømis fysioterapi, sosialráðgeving og kostráðgeving merkt at tilboðið er minkað ella er burtur á sjúkrahúsinum.
Eg havi í 2014 og 2015 raðfest fáa sett í verk júst tilboð við diatistum í primera geiranum, umframt at tilboðið við endurvenjing verður uppraðfest á sjúkrahúsunum í ár.
5. Hvussu ætlar landsstýrismaðurin í heilsumálum at loysa trupulleikan við, at Landssjúkrahúsið manglar uml. 4 milliónir í grundrakstrinum?
Sum áður nevnt verður tað arbeitt við málinum í løtuni. Tá málið er endaliga lýst, fari eg enn einaferð at biðja Løgtingið um játtan m.a. til grundraksturin.
6. Hvussu fer manglandi játtanin at merkjast á ymisku deildunum. T.d. verður hetta spjatt yvir allar deildir, ella eru tað ávísar deildir ella starvsøki, sum koma at bera sparingina, og aðrar ikki?
Sambært tí sum Landssjúkrahúsið hevur upplýst, verður kjarnuøkið so vítt gjørligt ikki rakt undir øllum umstøðum. Um meirjáttan ikki verður veitt, merkir hetta, at ávís økir kunnu koma at merkja tað meira enn onnur, men tað er eitt arbeiði sum deplarnir í samráð við sjúkrahúsleiðsluna skulu avgera. Samstundis verða tað eisini økir, sum verða uppraðfest, sum t.d. endurvenjing, økispsykiatri og mammografiscreening. Harumframt er játtan sett av til geriatara (serlækna í eldrasjúkum).
7. Hvussu ætlar landsstýrismaðurin at tryggja eina tilgongd av fakfólki til Landssjúkrahúsið, um játtanin er ov lág?
Tilgongdin av fakfólki er ikki einans treytað av játtan. Til dømis, verða tað innan fleiri økir á Landssjúkrahúsinum brúktir konsulentar í dag, tí tað innan hesi øki hevur verið ein manglandi tilgongd av serlæknum. Eydnast tað at fáa sett serlæknar í størvini, verður tørvurin minni á konsulentum. Tí kann talan verða um at brúka játtanina øðrvísi um tað eydnast at fáa sett serlæknar fast í størvini.
Onnur øki eru sum áður nevnt uppraðfest, har játtan er sett av til at manna størvini við fakfólki.
Landssjúkrahúsið ger eina røð av tiltøkum fyri at tað skal verða áhugavert at koma í starv á sjúkrahúsinum. Torført er at meta um hvørja ávirkan tiltøkini hava, vegna tað, at tað eru samansettar orsøkir til um tað ber til at fáa starvsfólk.
Neyðugt er sjálvandi altíð at halda seg til ta játtan, ið veitt er av Løgtinginum. Eg havi tó ta vón, at vælvild verður í Løgtinginum til umbøn um meirjáttan vísandi til avbjóðingarnar.
Heilsumálaráðið, 10. februar 2015
Karsten Hansen
landsstýrismaður


text:
Læraravegleiðingin til Nem í fjórða er býtt í tveir partar, Vegleiðing um føroyskt og Vegleiðing til partarnar...
Gutti er og vitjar Emmu og lesur fyri henni úr Hini hvítu hondini. Tá ið hann skal til hús, er tað øgiliga myr...
Pápi Pál eru ikki sum pápar flestir. Hesaferð hevur hann keypt Páli dansiskógvar, tí at hann vil hava, at Pál ...
Pál fær nýggjar møblar til kamarið, og pápin skal seta songina saman, men sjálvsagt ger hann ikki sum fyriskri...
Roknisangurin er ein stuttlig og øðrvísi yrking, sum lærir børnini at falda tey flestu tølini frá 1 til 10.
Føroyingasøga hevur eitt heilt serligt pláss í føroyskari mentanarsøgu. Teksturin varð fyrstu ferð týddur til ...
Rokning 3 er partur av bókaheild til undirvísingina í støddfrøði í 3. flokki. Undirvísingarheildin førir næmin...
Rokning 3 er partur av bókaheild til undirvísingina í støddfrøði í 3. flokki. Undirvísingarheildin førir næmin...
Rokning 3b er partur av bókaheild til undirvísingina í støddfrøði í 3. flokki. Undirvísingarheildin førir næmi...
Rokning 3b er partur av bókaheild til undirvísingina í støddfrøði í 3. flokki. Undirvísingarheildin førir næmi...
Lærarabók til bókaheildina Rokning 3, sum er til støddfrøði í innskúlingini.
Rokning 3a er partur av bókaheil...
Lærarabók til bókaheildina Rokning 3b, sum er til støddfrøði innskúlingini.
Rokning 3b er partur av bókaheild...
Í hesi bók verður samvirkisnám sett saman við nógvum pørtum úr floksleiðslu, m.a. hvussu tú skipar og stuðlar ...
Læraravegleiðingin er ætlað læraranum fyri at geva honum yvirlit og stuðla honum, bæði yvirskipað og í dagligu...
Nem í triðja er bókaheild til føroyskt í 3. flokki. Bókaheildin fevnir um næmingabók, netbók og læraravegleiði...
LEIKARIN er undirvísingartilfar við tí endamáli at fáa næmingin at gáa um kenslur og at royna at handfara tær ...
LEIKARIN er undirvísingartilfar við tí endamáli at fáa næmingin at gáa um kenslur og at royna at handfara tær ...
Rokning 3a er partur av bókaheild til undirvísingina í støddfrøði í 3. flokki. Undirvísingarheildin førir næmi...
Lærarabók til Rokning 2b er partur av bókaheild til undirvísingina í støddfrøði í 2. flokki. Undirvísingarheil...
Rokning 2b er partur av bókaheild til undirvísingina í støddfrøði í 2. flokki. Undirvísingarheildin førir næmi...
Rokning 2b er partur av bókaheild til undirvísingina í støddfrøði í 2. flokki. Undirvísingarheildin førir næmi...
Lærarabók til Rokning 2a er partur av bókaheild til undirvísingina í støddfrøði í 2. flokki. Undirvísingarheil...
Rokning 2a er partur av bókaheild til undirvísingina í støddfrøði í 2. flokki. Undirvísingarheildin førir næmi...
Lær teg at stava 2 er onnur bókin av trimum stavsetingarbókum til innskúlingina. Hugsanin er, at bókin verður ...
Læraravegleiðingin til Søga 4, ein søguferð, er ætlað sum eykatilfar til læraran.
Hugtakið ferðing er eitt yvirskipað evni í søgubókini. Ferðing og sambandið við útheimin fylla nógv í flestu k...
Rokning 1d er partur av bókaheild til undirvísingina í støddfrøði í innskúlingini. Undirvísingarheildin førir ...
Lærarabók til Rokning 1c, sum er partur av bókaheild til undirvísingina í støddfrøði í innskúlingini. Undirvís...
Horvin er ógvuliga spennandi faktabók um fólk og skip, sum eru horvin og ongantíð komin aftur. Vit hoyra um ma...
Tað hendir so nógv ónt í London. Ein hóttandi skapningur, sum eitur Edward Hyde, gongur runt í gøtunum. Hann l...


text:
So er árið við at verða runnið og eg havi verið inni og hugt eftir statistikkinum inni á SukurSøtt. Jaja, eg kann nemliga síggja hvat tit tíma væl at lesa og hvat er minni umtókt. Annars hevði eg verið á herrens mark, ikki tí, sum eg plagi at siga, so er hetta eitt mítt hugnaliga frítíðarítriv, sum eg brúki til at halda meg í gongd. Men eg eri eisini bara eitt menniskja, og gleðist sjálvandi, tá eg kann bjóða tykkum eitthvørt, ið tit eisini kunnu fáa gleði av.
Eg kann siga so mikið, at tað hava verið yvir 80.000, ið hava klikt inná SukurSøtt í 2017. Eg fekk chok tá eg sá hetta talið. Men bleiv sjálvandi glað, og tað gevur mær eisini hug at halda fram.
Eg vil nú tríva aftur í teir bloggarnir, sum tit hava lisið allar mest.
*******************
Nr.3 á listanum, skilji eg væl, tí hetta er so forbiði lekkurt! Ja, tað eru nemliga TWIX BITARNIR. Teir finnur tú HER
Nr.2 á listanum, bleiv eg eitt sindur yvirraskað av. Tað er nemliga mítt YNDIS BOLLADEIGGJ sum verður gjørt næstan hvørt vikuskifti heima hjá okkum.
Nr.1 er ongin onnur enn SJOKULÁTA BUMBAN! Hetta kom ikki sum eitt yvirraskilsi, tí hon smakkar so fantastiska væl!
Hetta var tað. Árið hevur verið fantastiska gott og eg síggi fram til at deila nógv gott við tykkum í komandi ári.
M&K


text:
- Tíðindi, mentan og ítróttur
Løkke hevði 1,6 milliard við til grønlendingar
Lars Løkke Rasmussen, forsætisráðharri, og Kim Kielsen, landsstýrisformaður, skrivaðu fyri løtu síðani undir samstarvsavtalu um umstríddu flogvallarverkætlanina, sum í gjár kostaði samgonguni í Grønlandi meirlutan í landstinginum.
Danmark fíggjar altjóða flogvøllin
Peningurin skal brúkast til ein altjóða flogvøll í Nuuk og ein flogvøll í Illulisat, og danski staturin fær við avtaluni sindur meira enn triðingin í ogarluti.
Í Keypmannahavn hevur ætlanin elvt til stúran, tí eitt statsligt kinesiskt felag varð undangóðkent til at bjóða uppá arbeiðið, og í tí sambandinum hevur spurningurin um trygdarviðurskifti verður á skránni í donsku stjórnini. Danska stjórnin vildi ikki hava, at Kina so ella so slapp fram at ognarskapinum til grønlendskar floghavnir.
- Vit avtaluni tryggja vit, at ognarskapurin til týðandi grønlendska infrakervið verður verðandi á grønlendskum og donskum hondum, segði Lars Løkke Rasmussen millum annað á tíðindifundi í Nuuk í gjár.
Stjórnarkreppa í Grønlandi
Avtalan hevur elvt til stjórnarkreppu í Grønlandi. Meðan landsstýrisformaðurin og forsætisráðharrin skrivaðu undir hana, var mótmælistiltak uttan fyri, sum flokkurin Partii Nalraq skipaði fyri. 70 fólk vóru við í mótmælistiltakinum.
Partii Nalraq rýmdi úr landsstýrinum í gjár sum mótmæli móti avtaluni við danir.
Boðskapurin hjá teimum mótmælandi snúði seg um kolonistýri, og at Kim Kielsen er einaræðisharri.
Avtalan skal nú samtykkjast bæði í landstinginum og í fólkatinginum.
Sí eisini


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Forsíðarss
Fyri at fyribyrgja vindskaðar, nú veturin stendur fyri durum,
heitir brunaumsjónarmaðurin á borgararnar um
at tryggja leysar lutir, sum eru uttandura, og at taka leysar lutir inn,
so teir ikki fúka í vindinum og gera skaða.
04. Jul 2018
Føroya Regatta 2018 - í Vestmanna
Aftur í ár verður skipað fyri Føroya Regatta. Frá 6. til 8. juli vera gomlu træseglskipini at síggja millum oyggjarmar. Í ár gongur leiðin frá Klaksvík, Tórshavn, Tvøroyri og Vági til Vestmanna, 6. juli. 7. juli verður siglt frá
26. Jun 2018
Fyrsta húgvan á tilfeingisbreytini
Jógvan í Garðastovu, sum vanliga verður nevndur Agga, var tann fyrsti, sum fekk húgvuna á høvdið á Miðnámi í Vestmanna í ár. Í morgun var hann til próvtøku í próvtøkuverkætlanini í fakinum tilfeingi A, sum hann hevur havt 3. skúlaárið. Agga kláraði seg ógvuliga
25. Jun 2018
Bókasavnið fraið í summarfrí
Vestmanna Bókasavn er farið í summarfrí.Opið verður aftur frá týsdegnum 3. september. Gott summar, øll somul. Vestmanna Bókasavn
21. Jun 2018
Um niðurberjing av skøru
Vestmanna Kommuna hevur frá Umhvørvisstovuni fingið loyvi til at seta niðanfyri standandi grein um niðurberjing av skøru á heimasíðuna hjá kommununi Um niðurberjing av skøru Seinnu árini hava fleiri kommunur havt trupulleikar av skøru (Alchemilla mollis) Seinnu árini hava fleiri kommunur havt trupulleikar
08. Jun 2018
Spæliliðið fingið prógv
Á hugnaligari samkomu í morgun fekk spæliliðið í Vestmanna Skúla handað prógv frá borgarstjóranum. Spæliliðið er eitt lið av næmingum í 7. flokki, sum hevur til uppgávu at vera saman við
08. Jun 2018
Starvslýsing eftir Sjúkrarøktarfrøðingi til VEKS Vestur
Sjúkrarøktarfrøðingur til VEKS Søkt verður eftir sjúkrarøktarfrøðingi í starvsbrøki 0,8 at seta 1. juli 2018. Starvsbrøkur kannbroytast eftir avtalu við leiðaran. Starvið er í blandaðum vaktum og í miðal 2. hvørt vikuskifti. Góðir møguleikar eru fyri fakligari menning, bæði sum einstaklingur
08. Jun 2018
Guðstænastur í Vestmanna kirkju í mai 2018
Guðstænastur í Vestmanna kirkju í juni og juli 2018. Juni 2018. 03.06. kl. 11.00. Guðstænasta við Marjun í Kálvalíð. 10.06. kl. 11.00. Deknaguðstænasta 17.06. kl. 11.00. Deknaguðstænasta. Norðstreymoyar prestagjald skipar fyri útferð til Sjeyndir. Farið verður úr Tjørnuvík kl.
04. Jun 2018
Væleydnaður ruddingardagur
Eini 50 fólk luttóku á árliga ruddingardegnum í Vestmanna, sum var leygardagin 2. juni. Veðrið var av tí besta, og fólk hugnaðu sær óført. Dagurin var skipaður soleiðis, at fólk blivu býtt upp í bólkar alt eftir, hvar í bygdini tey búðu. Ein
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Lat okkum ikki vera seinasti skansin, har ósaklig uppsøgn er loyvd
Starvsmannafelagið stuðlar fakfeløgunum á privata arbeiðsmarknaðinum, sum m.a. krevja, at starvsfólk á privata arbeiðsmarknaðinum skulu vera vard móti ósakligum uppsagnum.
Tað er ótrúligt at ímynda sær, at tað, í 2018, veruliga er neyðugt hjá fakfeløgunum á privata arbeiðsmarknaðinum í sáttmálasamráðingunum at skulu stríðast við áseting, sum verjir starvsfólkini móti ósakligari uppsøgn.
Eitt av sáttmálakrøvunum hjá arbeiðarafeløgunum er, at ásett verður í sáttmála, at arbeiðsgevarar ikki mugu siga starvsfólk úr starvi, um uppsøgnin er órímiligt ella ósaklig. Júst, so sum kravið er á almenna arbeiðsmarknaðinum, og sum kravið er á arbeiðsmarknaðinum generelt í okkara nærmastu grannalondum.
Men í Føroyum er hettar ein so stórur gloypibiti hjá arbeiðgevarunum, at teir tykjast vera til reiðar at leggja alt landið lamið fyri hesa søk. Sum aðrastaðni leingi hevur verið ein heilt natúrligur rættur.
Á almenna arbeiðsmarknaðinum í Føroyum eru starvsfólk – gjøgnum fyrisitingarrættin – vard móti ósakligari uppsøgn.
Tað sama er galdandi fyri starvsfólk í okkara grannalondum generelt. Í Danmark hevur verja móti ósakligari uppsøgn verið staðfest í høvuðssáttmálunum í fleiri áratíggjur, og tey, sum koma undir funktionerlógina, hava somu verju.
Í Svøríki og í Noregi eru allir lønakarar við lóg tryggjaðir móti ósakligari uppsøgn, bæði privat og alment sett.
Vera starvsfólk uppsøgd uttan sakliga grund, verða arbeiðsgevararnir kravdir eftir viðurlagi. Tað kostar at taka lívsgrundarlagið frá starvsfólki, um eingin haldgóð grund er fyri hesum.
Ósakliga – hvat merkir so tað?
Fyri at skera tað út í papp, so kann ein arbeiðsgevari á privata arbeiðsmarknaðinum í Føroyum í prinsippinum gott loyva sær at siga fólk úr starvi, tí viðkomandi er reyðhærdur, er lítil á vøkstri, er í skjúrtu, arbeiðsgevarin ikki dámar – ella er skallutur sum eg!
So leingi uppsøgnin ikki ger seg beinleiðis inn á javnstøðulógina ella aðra ítøkiliga lóggávu, so hevur arbeiðsgevarin fríar ræsur. Og tað er rættuliga frítt.
Er hetta rímuligt?
Skal tað veruliga ikki meira til fyri at siga fólk úr starvið? Skal tað vera so lætt?
Hvussu Føroya Arbeiðsgevarafelag kann forsvara, at tað í einum framkomnum samfelag sum okkara skal vera loyvt at siga starvsfólki upp uttan sakliga grund, er óskiljandi.
Her er jú á ongan hátt talan um at skerja rættin hjá fyritøkum at siga upp vegna sparingar, ringar tíðir, umleggingar, arbeiðstrot o.s.fr. Tað verður framhaldandi sakligt, hóast privati arbeiðsmarknaðurin í Føroyum fær somu reglur sum onnur. Tað er tilvildini og tí órímiliga, sum løntakarin skal vera vardur ímóti, og fyritøkur fara framhandandi at kunna umstilla seg, sum fyrr.
Í grannalondunum hevur leiðslurætturin í mong ár virkað við fyriliti fyri, at starvsfólk ikki mugu sigast upp ósakliga. Og mær vitandi hevur hettar ikki verið nakað bakkast fyri norðurlendska vinnulívið. Nei, tað snýr seg bert um at tryggja løntakarunum somu virðiligu rættindi. Somu trygd fyri, at tilvildin ikki sleppur at ráða í setanarmálum.
Mín vón er, at partarnir á privata arbeiðsmarknaðinum í hesum døgum semjast um, at vit eisini í Føroyum vilja tryggja løntakarunum virðilig rættindi.
Aloftast eri eg ímóti at vit lóggeva um arbeiðsmarknaðarmál á tingi. Men fæst eingin loysn í frælsum samráðingum, so haldi eg, at vit eiga at gera sum í Noregi og Svøríki, har verjan fyri ósakligari uppsøgn er staðfest við lóg. Ongantíð ov skjótt.
Starvsmannafelagið vil við hesum vísa sín fulla stuðul til fakfeløgini, sum í løtuni sita til sáttmálasamráðingar og stríðast fyri rættindum, sum áttu at vera sjálvsøgd.
Vit fylgja gongdini!
Súni Selfoss, formaður
Starvsmannafelagið
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
Ingi Samuelsen
11.07.2016 - 11:52
Ítróttur > Mentan > Miðlar & fólk
Tað var Cristiano Ronaldo, sum tey flestu myndatólini peikaðu móti eftir óvæntaða portugisiska EM-sigurin í fótbólti í gjárkvøldið.
Men eisini fyrrverandi lærumeistarin hjá portugisiska stórspælaranum, Sir Alex Ferguson, fyrrverandi venjari hjá Manchester United, fekk uppmerksemi, tá hann heilsaði upp á sínar gomlu leikarar, Ronaldo og Nani á veg oman av sigurspallinum.
Og hvør er tað, sum stendur aftanfyri og filmar hendingina? Jú, mín sann, almennu umboðini frá Fótbóltssambandi Føroya, Virgar Hvidbro aðalskrivari og Christian F. Andreassen, forseti. Ein einføld leiting á Twitter vísir, at júst henda myndin er deild rættiliga ofta í gjárkvøldið og í dag.
Herundir síggjast myndirnar frá hinum vinklinum, tiknar av Facebook-vanganum hjá Virgari Hvidbro.
(Mynd: Virgar Hvidbro á Facebook)
(Mynd: Virgar Hvidbro á Facebook)


text:
Hanus Samró
06.02.2015 - 22:33
Ítróttur > Ítróttur > Hondbóltur
Í sambandi við "Hondbóltssendingina,” sum verður víst á portal.fo, hava vit sett Bjartu O. Johansen nakrar spurningar viðvíkjandi finaluni í Coca-Cola kappingini millum Neistan og Kyndil
- Vit hava fyrireika okkum sum vanligt, við at hava góðar og harðar venjingar. Um eg skal nevna nakað sum hevur verið øðrvísi, so hevur tað kanska verið eitt sindur meiri taktiskt venjing enn vanligt.
Tað hevur verið stór óvissa, hvørjum Kyndil skuldi spæla ímóti, tí Neistin varð kært fyri at hava brúkt ólógligan leikara, men hóskvøldið fekk Neistin viðhald. Sostatt verður tað Neistin og Kyndil, ið bresta saman í finaluni í Coca-Cola kappingini. Vit hava spurt Bjartu, hvørjar vónirnar eru:
- Tað er at raka dagin og veruligan vísa viljan, tí eg vænti, at tað liðið, sum tann dagin vil tað mest, endar sum steypavinnari. Vit gleða okkum til ein spennandi dyst, og vónirnar eru sum vera man góðar. Vit vóna og vænta at allar verða tøkar til dystin.
Finalan í Coca-Cola kappingini millum Neistan og Kyndil byrjar leygardagin 7. februar kl.13.30.


text:
Orð og lag: Jóan Petur Olsen
Hugsa teg um man vera tað besta,
áðrenn tú kross á blað skal festa.
Har er lítið gott í at velja
– tú lætt á hondini kanst telja.
Vit neyðars apur mugu slíta,
meðan tit sundur skulu býta
alt tað, ið vit kunnu fáa,
tit skulu undan okkum máa.
Reiðarar og teir sær borgir byggja,
meðan vit mugu standa og hyggja.
Teir sær í pengum kunnu spegla
– tað skuldi niður verið heglað.
Tit sleppa undan hálvum skatti
– tað er tykkum ein stórur lætti.
Tit vita hvør ið má gjalda,
tað neyvan eru teir, ið valda.


text:
”Hoyrir tú onkran rópa, so er tað eg. Eg eri Puck. Eg eri sekstan ár. Og eg eri hjartkipt.”
Hetta er bókin um Puck, eina unga gentu, sum ger alt fyri ikki at missa tamarhaldið, ikki at lata nakran koma ov nær, ikki vísa hvør hon í grundini er. Men hetta er eisini søgan um ein pápa, sum hvarv, og eina mammu, sum varð verandi eftir. Og hvussu tað er at vera bangin – bangin fyri illum raddum, bangin fyri at fólk hvørva. Hetta er ein stuttlig og syrgilig søga um svik og vreiði, men eisini ein søga um vinalag, kærleika og – kanska – sáttargerð.
Á beinraknum ungdómsmáli dagar myndin av Puck spakuliga fram, hvør hon var, og hvør hon gjørdist, og um um lívið, har ein terningur manglar.
Aftur


text:
Eirikur Lindenskov 10.10.2018 (06:56)
Norðmaður bergtekur í leikluti sum Breivik
Norski sjónleikarin Anders Danielsen Lie verður róstur fyri leiklutin sum hópdrápsmaðurin Anders Behring Breivik í filminum »22 July«.
Filmurin verður frumsýndur á Netflix í dag. Handan filmin er bretski filmsleikstjórin Paul Greengrass.
Sjálvt um filmurin verður gjøgnumgangandi róstur, so eru ummælaraeygu serliga vend ímóti sjónleikaranum, sum spælir illgerðarmaðurin Anders Behring Breivik.
Anders Danielsen Lie er kendur úr filminum »Oslo« hjá Joachim Tries og »Reprise«. Sjónleikaraavrikið hjá honum í seinasta filminum um sorgarleikin 22. juli 2011 er »fantastiskt«, heldur ummælarin hjá Informatión, Christian Monggaard.
– Um vit halda, at Greengrass er djarvur, tí hann torir at taka evni upp sum Breivik og Utøya, so vísir Anders Danielsen Lie nærmast ovurdirvi, skrivar hann og leggur dent á:
– Hansara Breivik er sum vit minnast mannin frá beinleiðis sjónvarpingini, kaldur og stældur, skrivar hann.
Ummælarin hjá Soundvenues er samdur í, at Anders Danielsen Lie vísir sera gott avrik.
– Hann hugtekur bæði stórlætisørskapin, einsemið og vesalsemið hjá tí kensluleysa drápsmanninum, sum bluffar við at vera partur av eini størri kollvelting, skrivar Jacob Ludvigsen. Hann gevur filminum tríggjar stjørnur.
Filmurin byggir á bókina um »En af os«, sum norski journalisturin Åsne Seierstad hevur skrivað og vísir tilgongdina fyri og eftir álopini 22. juli í 2011.
Fyrr í ár var filmurin »Utøya 22. juli« eftir norska filmsleikstjóran Erik Poppe frumsýndur. Her var navnið hjá Anders Behring Breivik valla nevnt. Í staðin var hann umrøddur sum »gerningsmaðurin«.
77 fólk doyðu, og umleið 90 vórðu særd, tá Andres Behring Breivik leyp á í Oslo og á oynni Utøya.
Ein bumba brast fyrst við stjórnarbygningarnar í Oslo. Har doyðu 8 fólk. Síðani leyp hann á summarleguna hjá ungmannafelagnum hjá norska Javnaðarflokkinum, Arbeiderpartiets Ungdosforbund (AUF). Hann hevði latið seg í sum løgreglumann.
24. august í 2012 varð hann dømdur ein forvaringsdóm upp á 21 ára fongsul. Í fjør broytti hann navn til Fjotolf Hansen.
/ritzau/
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ummælið av Oliver Twist
Ummæli: Ein góður gøtudrongur
Steintór Rasmussen ummælir leikin Oliver Twist, sum verður framførdur í Gøtu í hesum døgum. Leikurin er so væl umtóktur, at allar sýningar fram til seinastu sýning fríggjakvøldið í næstu viku eru útseldar
Túrurin til Gøtu var øðrvísi. Har var hvørki fótbóltur ella festivalur á skránni. Men hetta sunnukvøldið mátti sjónvarp vera sjónvarp. Tann kendi fátæki gøtudrongurin, Oliver Twist, var komin til Føroyar. Til sjálvan heimstaðin hjá Tróndi í Gøtu. Og hann skuldi vera at síggja í Víkingahúsinum.
Tíðirnar broytast. Men gamli klassikarin hjá Charles Dickens er framvegis ein góð og áhugaverd lýsing av samfelagnum. Um alt tað vakra og skitna, vit sum menniskju sleipa við okkum ella renna ímóti í lívinum. Um armóðina og ríkidømið í samfelagnum. Tann afturvendandi søgan um góðlætið og órættvísi, sum vit kunnu uppliva á vegnum. Um markleysa kærleikan og oyðileggjandi harðskapin. Hvør sleppur at liva í yvirflóð, og hvør ið skal vera takksamur bara at yvirliva. Um okkara mongu dreymar og vónbrot.
Eg gekk upp trappurnar í skýlinum í Víkingahúsinum og hugsaði um hetta fór at rigga? Hevði sjálvur sæð sangleikin um Oliver Twist í Palladium í London 1997, men hetta vóru heilt aðrar umstøður. Nú skuldi eg hoyra sangirnar á mínum egna móðirmáli og síggja nøkur bygdabørn syngja og spæla sjónleik. Jú, hetta var djarvt og ikki sørt forvitnisligt, tað sum felagið Losjan Glotti hevði lokkað meg og míni úr Klaksvík og down town í Serpugerði at skoða.
Men tað var ein góð kensla at koma inn í Víkingahúsið. Hetta annars ráa rúmið var hugnaligt og heitt at trína inn í. Fólk vóru komin í góðari tíð og sótu spent og bíðaðu í tilriggaða hølinum. Sjálvi fingu vit gott pláss nærhendis pallinum. Ljósið var dempað og kulissarnar naknar og hugtakandi. Og skymaðist tú runt, sást tú, at við inngongdina var skrivað við stórum bókstavum LONDON og kenda stórbýarbrúgvin var teknað framvið vegginum.
Klokkan varð átta og nærum á slagnum komu tríggir dugnaligir musikantar, klæddir út sum fátækir livibreyðtónleikar í 19. øld, leikandi inn á pallin. Her var gjørt nakað burturúr. Hetta boðaði frá góðum. Við Kim Hansen á klaver, Edward Nyholm Debess á bassi og einum meira ókendum evnaríkum unglingi á trummum, Josva Debes, var tónlistarliga støðið lagt fyri einum sera hugtakandi og góðum sangleiki.
Aftaná fyrstu disharmonisku tónarnar tustu børn í pjøkum og vásaklæðum inn á pallin. Og brátt fyltist høllin við klagusangi. Bleik olmussudýr, sum kortini ikki riðu heilt á merginum, sungu hart í kór um vellingin og vánaligu korini á barnaheiminum, meðan fínir tænarar bóru kjøt, kakur, frukt og aðrar bestubitar til tey ráðandi vaksnu á staðnum.
Hetta var jú inniligt og hjartanemandi, og sum áskoðari kundi tú lata tónleikin og sjónleikin fylla eyguni og oyruni. Oliver Twist er ein hendingaríkur leikur, men bæði børn og vaksin stóðu sterk á pallinum og gingu við lív og sál uppí sínar leiklutir, so tú kundi róliga lena tær aftaná og njóta at vera undirhildin av góðum og vælspældum sjónleiki.
Og tær nýtist hvørki at vera leikstjóri ella listfrøðingur fyri at koma til ta niðurstøðu, at leikurin um gøtudrongin, Oliver Twist, hevur fingið nakað av tí besta burturúr livandi og leikandi tilfeinginum í Eysturoynni. Tí syngjandi lætt er tað ikki, at skula framføra slíkan stórleik, sum er ætlaður bæði vaksnum og børnum.
Men sjálvur gjørdist eg jaliga ovfarin. Og 11 ára gamla dótturin sat eisini sum á nálum frá byrjan til enda. Hóast vit frammanudan kendu søguna, slapp øll familjan bæði at flenna og tára og eisini at fáa onkran minni hvøkkin, meðan vælspældi tónleikurin fylgdi spennandi og fangandi gongdini á pallinum.
Her vóru fleiri, sum spældu framúr væl. Tú fært eina frálíka mynd av tí listinlærda Fagin, av unga og fríska Skálki, av tí ráðaríka Harra Bumle og tí forfjónaðu Frú Corney, sum í leiki og sangi komu væl frá sínum leiklutum.
Men tað mundi hugtaka tey flestu, at óspilti gøtudrongurin, í leiki og sangi megnaði so væl at fylgja Oliver frá neyðini í barnaheiminum, vera millum tjóvarnar í Londom og harafturat at finna tónan í tí fína heiminum hjá Mr. Brownlow. Tað var flott. Men stóra stjørnan mundi vera Nancy, spæld av Elsu Mariu Magusardóttir Olsen, sum var ein serlig uppliving fyri áskoðararnar, ikki minst við síni sterku og vøkru rødd og sannførandi leiki.
At tað eisini eru amatørar í rúgvuni bilar onki. Tað sum gjørdi Oliver Twist til eina minnisríka løtu, var spæligleðin og stemningurin, sum leikararnir bóru við sær á pallin.
Haldi at fleiri av statistunum vóru fangandi og tryggir at síggja til. Hetta gav leikinum ta góðu ífyllingina av livandi menniskjum í ymiskum gerandisstøðum.
Takk til Berg Rasmussen fyri eina frálíka týðing og til leikstjóran, Riu Tórgarð, fyri ein hugtakandi leik.
Tað er sanniliga ein stór uppgáva at fáa so nógv sjálvboðin í fólk í vikuvís at møta upp til venjing og spæla sjónleik saman. Og øll hini, sum stuðla og gera vakrar dreymar til veruleika. Tey sum hava gjørt búnarnar, sett hárið, smíðað pallin, skapað ljóðið og ljósmyndirnar, teskað og skapt stemning, vant sangrøddirnar, samskipað og lagt til rættis, skulu fáa seinastu klappini frá vælnøgdum áskoðarum.
Tað var gott at sjónleikur varð tikin framum sjónvarpið hetta sunnukvøldið.
Steintór Rasmussen


text:
Skipari einsamallur á tangaskipi í eitt ár
Ein indiskur skipari hevur í meira enn eitt ár verið einsamallur á einum tangaskipi, ið hevur ligið fyri akkeri fimm fjórðingar út fyri Sameindu Arabisku Emiratunum. Eigarin av skipinum gavst við at reka tangaskipið, tá bæði høvuðsmaskina og generatorurin brotnaðu - men skiparin vildi ikki fara av skipinum.
27-ára gamli Nirmal Singh Rawat fekk lovaða eina mánaðarløn upp á 2.000 dollarar, tá hann yvirtók leiðsluna á skipinum stutt undan óhappinum. Hann fann tó skjótt út av, at manningin upp á 8 mans onga løn hevði fingið seinastu 17 mánaðirnar, og hann fekk heldur ikki sjálvur lovaðu lønina.
Meðan manningin gavst við at fáa tað, teir áttu til góðar og fór heim, varð skiparin verandi umborð og bíðaði. Tað gjørdist eitt langt ár uttan streym og við lítið av mati og vatni.
Í síðstu viku slitnaði ein av akkersketunum hjá skipinum orsakað av rusti, og skiparin varð fluttur í land og settur umborð á eitt flogfar til India. Framvegis uttan løn.´
Niðanfyri kanst tú síggja eina samrøðu við indiska skiparan.
Kelda: Gulfnews


text:
Jógvan í Skorini, borgarstjóri á Eiði, segði í tíðindunum, at rætturin at ferðast í fjøllunum skuldi ikki festast í stjórnarskipanina. Bjørt Samuelsen er ósamd – føroyingar skulu hava fullan rætt at ganga í fjøllunum.
Jógvan í Skorini borgarstjóri á Eiði, sum var uppstillaður til løgtingsvalið fyri Tjóðveldi, var í tíðindunum í morgun, har hann talaði ímóti at hvørmansrætturin skal staðfestast í stjórnarskipanini.
Hann argumenteraði fyri, at hagapartar vóru at rokna sum privat jørð, og at tað tí var skeivt, um fólk fingu rætt at ferðast frítt í haganum.
– Eins og eg ongan áhuga havi í at ganga í garðinum hjá Høgna Hoydal ella hjá øðrum politikkarum, so gangi eg út frá tí, at fólk heldur ikki ganga í mínari ogn, bara soleiðis uttan víðari, segði Jógvan í Skorini í tíðindunum.
Í øllum norðanlondum uttan Danmark er hvørmansrættur við ávísum treytum. Fólk hava rætt at ferðast í fjøllunum, men tað er við ávísum treytum, soleiðis at landbúnaður er vardur ímóti ferðafólki. Men borgarstjórin á Eiði heldur, at nóg nógv rættindi eru staðfest í hagalógini, sum hon er í dag.
– Tað er soleiðis, at vit hava eina hagalóg í dag. Tann hagalógin loyvir fólki at ganga eftir hagagøtunum. Men eg dugi slett ikki at síggja, at tað skal vera ein rættur hjá fólki at ganga og mæla alla staðni í hagapørtunum. Tað dugi eg slett ikki at síggja meiningina í, segði Jógvan í Skorini, sum vísti á, at fólk fara í hagan uttan at spyrja um loyvi. Hann seðgi, at gøtan niðan á Slættaratind, har hann sjálvur eigur brúksrætt til hagapart, var niðurtraðkað og illa dálkað.
Til ber at hoyra alt brotið við Jógvani í Skorini her
Øll skulu hava rætt at ganga niðan á Slættaratind
Bjørt Samuelsen, tingkvinna fyri Tjóðveldi skrivar um málið á Facebookvanga sínum, og tað er greitt, at hon er ósamd við borgarstjóranum.
– So sjálvsagt skulu føroyingar hava fullan rætt at ganga niðan á Slættaratind og øll onnur fjøll í landi okkara! Samstundis eigur ferðingin í haga og fjøll at gerast við fyriliti fyri seyði, plantum, fuglalívi og virksemi hjá bóndum – uttan mun til um jørðin er privat ella almenn, sigur hon.
Bjørt Samuelsen heldur, at ein lóg um hvørmansrætt kann brúkast til at verja náttúruna, og at skyldir kunnu staðfestast saman við rættindum.
– Ein lóg um hvørsmansrætt eigur júst at staðfesta hetta – altso ikki einans rættin at ferðast á fjalli og í fjøru, men líka nógv skyldurnar hjá teimum, sum ganga í náttúruni. Greiðar reglur, sum eisini geva heimild at krevja loyvi og seta avmarkingar, eru serstakar orsøkir til tað, greiðir Bjørt Samuelsen frá.
Er staðfest í núverandi uppskoti
Í stjórnarskipanini, ið er gjørd á løgmansskrivstovuni, er hvørmansrætturin staðfestur.
Í uppskotinum stendur:
“§ 22. Hvørsmansrættur (1) Íbúgvar landsins eiga rætt til at ferðast um sjógv og haga, tá ið tað ikki er fólki, fæi ella náttúru til ampa.”
Tað er ikki bara Jógvan í Skorðini, ið hevur víst ónøgd við greinina um hvørmansrætt. Føroya Óðalsfelag hevur, eins og eisini er komið fram í útvarpstíðindunum, sagt, at felagið fer at mæla frá at taka undir við stjórnarskipanini, um hvørmansrættur skal staðfestast í henni.
– Henda grein skal strikast. Hetta kunna vit í Føroya Óðalsfelag ikki góðtaka. Hetta gongur alt ov tætt at ognarrættinum sum skal verða friðhalgaður. Tí hví skulu óðalsfólk geva evsta rætt frá sær í bø og haga. Serliga nú vit síggja avleiðingarnar av tí vaksandi ferðavinnuni, sigur Óðalsfelagið í hoyringsskrivi til stjórnarskipanina.
Í hoyringsskrivinum stendur eisini, at Óðalsfelagið hevur tosað við bóndur í Íslandi og Noregi, sum siga, at teir halda, at teir hava mist rættindi til egna jørð við hvørmansrættinum.


text:
Um tú ert sum eg, so ert tú eisini fallin fullkomiliga fyri reyða litinum, sum sæðst í øllum mótabløðum fyri tíðina. WAUW! og so er tað eisini tann ultimativi jólaliturin, og hóskar seg tí ótrúliga væl jólafrokostin. Ein kennir seg... Continue reading →
Eitt av heilt stóru mótahittunum í vetur, eru pløgg við puntutum mynstri. Ja, hvat heldur tú? Eg minnist at eg áður havi hildið hetta verðið eitt sindur giggut, men nú eri eg sum so nógv onnur, fullkomiliga fallin fyri puntunum.... Continue reading →
Óansæð hvørjum handli eg eri í, so renni eg meg í okkurt “slåom” plagg. Ja, altso er nakað føroyskt orð fyri hetta? Líka mikið. Tað sum eg vil við hesum, er at fortelja tykkum (og mær) at um vit ynskja... Continue reading →
Síðani eg var í París, havi eg fingið fleiri fyrispurningar um, hvar eg keypi mínar niðurdeilar. Áðrenn eg fór til París, fekk eg eitt “niðurdeila flipp”, tvs eg keypti fleiri at hava við til feriuna. Eg helt at tað riggaði... Continue reading →
Onkuntíð spyrji eg meg sjálva, hví eg tími at brúka so nógvar pengar, tíð og orku uppá at klæðir, make-up, hár osf. Men hvussu eg vendi og dragi tí, so ger tað meg onkursvegna glaða, tí eg fái brúkt mín... Continue reading →
Eg elski summar og at kunna vera í summarkjólum, tunnum jakkum og løttum skóm. Men tíðin gongur skjótari enn vit klára at fylgja við og nú er heyst! Heystið er eisini deiligt. Tað er kaldari uttanfyri og alt kennist eitt... Continue reading →
VOXBOTN 2016 Mær dámar so væl at seta nýggj sett saman. Nú tá Voxbotn er í dag, havi eg sett trý ymisk sett saman, sum eg kundi funnið uppá at fari í. Tá tað kemur til festivalar, haldi eg gott at... Continue reading →
Svart/Hvítt – Here we go again Áhh vit vóru ein so deiligan súkklutúr í gjár. Tað var ikki so heitt, sum tað hevur verið seinastu dagarnar. So nú mátti eg finna buksurnar og troyggjurnar fram aftur. Men tað er kanska... Continue reading →
Eg minnist so væl, tá vit gingu í víðum buksum. Tað var tá Spice Girls var frammi. So ja, tað eru nøkur ár síðani, eftir hondini. Men nú eru tær aftur her! (Ikki Spice Girls, men buksurnar). Hvat dámar tykkum?... Continue reading →
Hetta er ynskilistin hesa vikuna. Kjólin er akkurát eg, og kann setast saman við øllum hinum pløggunum, fyri at skapa ymisk look. Eg elski pastel litir, og nú dagarnir eru blivnir eitt sindur ljósari, billi eg mær inn at summarið... Continue reading →


text:
12. Sep 2013
Seinnapartin í dag verður ein nýggj sending at síggja beinleiðis á Portal.fo.Tað er ungdómssendingin "Ó-beinleiðis", sum felagið Ó skipar fyri, sum framyvir verður "streamað" beinleiðis sum sjónvarpssending á Portal.fo.Fyrsta sendingin verður seinnapartin í dag frá klokkan 15.00 til 17.00 og síðan verður sent hvønn...
30. Aug 2013
Mikumorgunin 4. september í tíðarskeiðinum 06:00 til 12:00 verður stór dagføring gjørd á tað digitala infrakervið. Hetta er ein størri dagføring, enn tær ið vanliga verða gjørdar, og væntanst kann, at vitjandi merkir tað við at eitt nú myndir ikki kunnu røkkast í upp...
13. Aug 2013
Vit leita eftir einum persóni, sum skal hava ábyrgdina av sportal.fo. Persónurin kemur at hava ábyrgdina av, at allur ítróttur hevur sítt pláss á sportal.fo.
30. Jul 2013
Heimasíðan joanisnielsen.fo hevur síðani 2004 virkað sum ein portalur og alsamt fleiri hava nýtt møguleikan av heimasíðuni sum so dúliga hevur verið dagførd.Tað er Jóanis Nielsen sum stendur aftanfyri heimasíðuna. Gamla heimasíðan var blivin ov stirvin til ein somikið væl vitjaðan portal, sum heimasíðan...
09. Jul 2013
Ó sum á triðja árið gevur út lestrarkort til lesandi í Føroyum, hevur í dag fingið heimasíðu frá Knassum.Nýggja heimasíðan hjá Ó verður plattformurin hjá teimum lesandi, sum øll fara at skráseta seg til at fáa lestrarkortið og eisini kanna hvørji góð og freistandi tilboð,...
06. Jul 2013
Føroya Tele, sum hevur átt og rikið Portalin síðani hann kom á netið fyri 13 árum síðani, hevur nú selt portal.fo til Knassar.
29. Jun 2013
Bølir tú yvir einum genialum hugskoti? Og ynskir tú at fáa betri innlit í, hvussu hugskotið gerst veruleiki?So eigur tú at koma til íverksetararáðstevnu hjá Nebula, sum verður 6. juli á Føroya Tele.Ráðstevnan, sum í fjør lokkaði fleiri enn hundrað luttakarar til, verður hildin...
04. Jun 2013
Áðrenn Livar Nysted fór sín fyrsta túr yvir um hav í 2009 var ein heimasíða snikkað saman, soleiðis at fólkið í Føroyum kundi fylgja við hvar teir vóru og hvussu støðan var.Til hendan túrin yvir um tað indiska havið varð mett, at nýggj heimasíða skuldi...


text:
Sigur søguna um ein av máttmiklastu profetum í Gamla Testamenti, Elia, sum óræddur fanst at kongum ísraelsmanna, tá ið teir vendu sær frá Gudi. Hetta vóru ófriðarligar tíðir við ógvisligum bardøgum, har blóðið fleyt í stríðum streymi. Ongin varð spardur, tá ið tað ráddi um at vinna sær vald, hevna ella gera enda á gudloysi.
Ein smádrongur fylgist við Elia og upplivir alt tað, Elia var fyri, t.d. tá ið hann sigraði á Baalsprofetum, sendi eld av himli at oyða hermenninar hjá Áhasja, kongi, fyri so at enda at verða tikin upp til himmals í eldvogni.
Aftur


text:
H71 royndi seg í bestu kvinnudeildini á fyrsta sinni í fjør. Tað varð ikki væntað tað stóra av teimum, tí spælararnir høvdu at kalla ongar royndir millum tær bestu. Tær vóru eisini allar yngri enn 20 ár. H71 beit kortini frá sær og skavaðu 15 stig saman. Tað rakk til eitt sætta pláss.
Nú eru hoyvíkskvinnur eitt ár royndari og eitt ár eldri – men framvegis ungar. Spælararnir eru millum 16 og 21 ár.
– Vit eru nøgdar við okkara avrik í fjør. Farna kappingarár var eitt menningarár og tað verður hetta kappingarárið eisini. Vit halda sjálvar, at hópurin er meira búgvin, so vónandi fer tað at eydnast okkum at vinna nøkur stig afturat í ár, sigur 18 ára gamla Maria Halsdóttir Weyhe. Hon varð toppskjútti í bestu deildini farna kappingarár við 185 málum.
Nakrar teirra, sum vóru við í fjør, eru fluttar til Danmarkar í lestrarørindum. Onkur er eisini farin at fjakka.
Ein spælari, sum helst fer at gera mun í ár, er Marita Mortensen, sum seinasta árið hevur spælt ungdómshondbólt við danska FIF.
– Eg vil meta, at vit eru eitt vet betur fyri í ár, samanborið við í fjør. Vit hava einki plaseringsmál, tí tað týdningarmiklasta fyri okkum er framvegis menningin. Vit fara at gera okkara besta og ætla at gera tað betur enn í fjør, sigur Maria Halsdóttir Weyhe.